
1. Istoria monedei unice

Istoria monedei unice europene este legată de dorinţa pentru stabilitatea monetară în Europa, care datează încă din secolul XIX când a fost creată Uniunea Monetară Latină, cuprinzând Franţa, Belgia, Elveţia, Bulgaria şi Grecia.

Între 1944 şi 1973 stabilitatea a fost asigurată de sistemul cursurilor de schimb fixe ale sistemului de la Bretton Woods. Principalelele prevederi ale sistemului de la Bretton Woods erau:

· Un sistem de schimburi fixe, dar ajustabile;

· Fiecare ţară stabilea valoarea externă a monedei sale, în aur sau în funcţie de dolar, el însuşi stabilit fix în raport cu aurul (35 de dolari uncia de aur);

· Marjele de fluctuaţie a monedelor în raport cu dolarul sunt +/- 1%;

· Puteau avea loc realinieri, pentru a evita devalorizările competitive, în caz de "dezechilibru fundamental" al balanţei de plăţi.

Moneda unică este în fond o etapă avansată a integrării europene. Semnarea Tratatului de la Roma în 1957 între 6 ţări europene (Germania, Belgia, Franţa, Italia, Luxemburg şi Olanda) marchează pasul principal spre integrarea europeană. Obiectivul său era înlăturarea obstacolelor din calea liberei circulaţii a bunurilor şi a serviciilor, a capitalurilor şi a persoanelor, prin crearea Pieţei Comune şi a Politicii Agricole Comune. Comitetul monetar, regrupând reprezentanţii băncilor centrale şi a ministerelor de finanţe constituie o primă etapă spre o coordonare a politicilor monetare în Europa.

Prima tentativă spre o uniune monetară în Europa apare odată cu raportul Werner în 1970. Acest plan schiţează un obiectiv de uniune monetară pentru 1980:

· Convertibilitatea monedelor;

· Diminuarea fluctuaţiilor cursurilor de schimb până la fixarea irevocabilă a parităţilor;

· Liberalizarea mişcărilor de capital.

Există o similitudine certă între acest plan şi proiectul Uniunii Economice şi Monetare (UEM) de astăzi. Raportul Werner prevedea o autoritate bugetară centralizată şi nu o bancă centrală europeană, iar moneda unică rămânea doar o opţiune.

Planul Werner se baza însă pe sistemul de la Bretton Woods. Deşi planul nu a fost realizat în practică, câteva obiective apar ca precursoare ale UEM.

În anii '70 sistemul de la Bretton Woods s-a prăbuşit şi europenii au inventat un nou sistem, numit "şarpele european". În lunile care au urmat suspendării convertibilităţii în aur a dolarului discuţiile care au urmat asupra viitorului sistem monetar internaţional s-au încheiat cu acordurile de la Washington în decembrie 1971. Sistemul a fost lansat în aprilie 1972, dar inflaţia în creştere a determinat ca acesta să devină o ţintă preferată a speculatorilor. Până în 1976, "şarpele" era format numai din Germania, Olanda, Belgia, Luxemburg şi Danemarca, în timp ce Suedia şi Norvegia erau membri asociaţi. Era de fapt un bloc al mărcii germane.

 

1.1. Sistemul Monetar European

Sistemul Monetar European (SME), lansat în martie 1979, este conceput într-un moment în care Europa cunoaşte o mare instabilitate. 

Diferenţa de inflaţie a Italiei şi Regatului Unit în raport cu cea a Germaniei atinge 15% în 1975. O diferenţă importantă persistă până în 1980. După creşterea inflaţiei şi după fluctuaţia cursurilor de schimb în anii 1970, obiectivul Sistemului Monetar European (SME) era stabilitatea cursurilor de schimb. Constituind SME, ţările europene vizau obiective diferite. Germania dorea stabilizarea cursului de schimb pentru a favoriza comerţul (deprecierea dolarului a făcut să crească marca germană nu numai faţă de dolar, dar şi faţă de alte monede europene), în timp ce alte ţări, ca Franţa, doreau să-şi stăpânească mai bine inflaţia.

La sfârşitul şarpelui, Germania se remarcă prin politica sa antiinflaţionistă, drept ţara cea mai influentă în Europa. Celelalte ţări, nereuşind să-i influenţeze în mod direct politica, încearcă, dirijate de Franţa, să instaureze mai multă simetrie creând Sistemul Monetar European (SME). Sistemul Monetar European a suprevieţuit mai bine decât predecesorul său (şarpele european) la crize importante – ca al doilea şoc petrolier şi variaţiile neregulate ale dolarului.

Sistemul a fost conceput pentru a funcţiona în mod simetric. Fiecare ţară îşi fixează cursul de schimb în raport cu ECU (European Currency Unit - Unitate Europeană Curentă): “cursul pivot”. 

ECU este o medie ponderată a cursurilor diferitelor monede europene; ponderile reflectă importanţa economică a fiecărei ţări. Plecând de la acest curs pivot, cursurile pivot bilaterale sunt determinate între ţările europene. Fiecare ţară se angajează să menţină cursul de schimb faţă de celelalte în interiorul unei benzi înguste de +/- 2,25% (+/- 6% pentru Italia ca şi pentru noii aderenţi: Regatul Unit în octombrie 1990, Spania, în iunie 1989 şi Portugalia în aprilie 1992). Marja fluctuaţiei trece la +/- 15% în august 1993, după crizele speculative.

Pentru a-şi menţine parităţile este conceput un “indicator de divergenţă”: când o monedă atinge 75% din distanţa maximală, ţările în cauză sunt chemate să intervină. Când o ţară şi-a atins cursul de sus faţă de alta (care deci atinge cursul de jos) băncile centrale ale celor două ţări trebuie să reacţioneze pentru a menţine paritatea. Banca centrală a monedei forte trebuie să-şi vândă moneda în schimbul celei ce aparţine ţării cu monedă slabă; în acelaşi timp, banca centrală a monedei slabe trebuie să-şi cumpere propria sa monedă în schimbul rezervelor sale. În sfârşit, când o ţară nu mai poate să-şi menţină paritatea în interiorul benzii înguste, se poate produce o realiniere între parităţi. Ea consistă în devalorizarea monedelor slabe şi reevaluarea monedelor puternice.

În realitate sistemul a funcţionat asimetric, o primă cauză fiind instabilitatea potenţială a cursurilor de schimb.

Variaţiile dolarului constituie surse de tensiune în interiorul unui sistem cu cursuri de schimb fixe între ţări europene. De exemplu, când dolarul se depreciază, investitorii vând dolari şi cumpără mărci. Această ultimă deviză creşte în valoare în timp ce celalte monede europene scad la rândul lor; arbitrajul este folositor mărcii şi nu celorlalte devize europene. Pe această cale, fluctuaţiile dolarului fac instabile cursurile de schimb bilaterale ale monedelor europene.

De asemenea, există o asimetrie a intervenţiilor băncilor centrale.

S-a spus adesea că Sistemul Monetar European a devenit o zonă a mărcii. La început acest lucru nu a reprezentat nimic. Ţări ca Franţa sau Italia, care aveau o inflaţie mai mare decât partenerul lor german, sufereau pierderi de competitivitate, căci o rată a inflaţiei mai ridicată, cu un curs de schimb fix, duce la o apreciere în termeni reali a cursului de schimb. Ţările pot recupera această pierdere a competitivităţii prin scăderi de curs care coboară preţurile exporturilor şi ridică preţul importurilor. 

Întradevăr între anii 1979 şi 1987 realinierile au fost frecvente.

În consecinţă, când o ţară are o inflaţie mai mare decât a Germaniei, speculatorii ştiu că această ţară îşi va devaloriza moneda. Încep, deci, să vândă deviza în chestiune pentru a cumpăra mărci. Banca centrală a monedei slabe cumpără propriile sale devize vânzând mărci pentru a proteja paritatea. Dar rezervele băncii centrale se epuizează. În plus, Germania, care are o rată mică a inflaţiei, îşi păstrează părţile sale de piaţă şi excedentul său comercial face să intre rezerve străine. În schimb, ţările cu inflaţie mare îşi pierd pieţele de desfacere; deficitul comercial indus provoacă o pierdere a devizelor străine. Această poziţie de aşteptare este mult mai convenabilă pentru Germania, care îşi vede rezervele crescând, decât pentru celelalte ţări. Cu rezerve care sporesc, ţara a cărui curs de schimb se apreciază poate aştepta fără a interveni, în schimb ce ţara care îşi pierde rezervele şi are un curs de schimb în depreciere este constrânsă să intervină. 

Regulile Sistemului Monetar European lasă să se înţeleagă că două ţări care se apropie de marjele lor de fluctuaţie trebuie amândouă să intervină. Dar nu este o regulă obligatorie. În consecinţă, în practică, Germania nu intervine când cursul ei de schimb se apreciază, în timp ce ţările cu mai multă inflaţie şi cu moneda slabă, o fac. În acest fel, Sistemul Monetar European funcţionează asimetric: chiar dacă intervenţiile sunt teoretic împărţite, ţara a cărui curs de schimb se apreciază este în raport de forţă faţă de ţara care suferă o depreciere a cursului de schimb.

A avea o politică monetară independentă şi deci o rată a inflaţiei ce diferă de cea a Germaniei era facilitată de controalele asupra circulaţiei capitalurilor. O ţară cu o rată a inflaţiei mai ridicată decât a Germaniei putea amâna o devalorizare, căci era protejată împotriva speculatorilor, prin controlul fluxurilor de capital. Controlul circulaţiei capitalului dă o marjă de manevră băncilor centrale pentru a reacţiona, căci el permite limitarea resurselor speculatorilor şi deci probabilitatea unui atac speculativ.

Însă, perspectiva pieţei unice europene constrânge ţările europene să pună în practică într-o manieră progresivă libera ciruclaţie a capitalurilor. Aceasta din urmă devine totală începând cu 1 ianuarie 1990. De atunci, în absenţa controlului mişcărilor de capitaluri, speculatorii pot forţa mâna băncilor centrale, căci rezervele de schimb ale unei bănci centrale reprezintă puţin faţă de suma totală disponibilă pe pieţele de schimb. S-a văzut acest lucru în momentul crizei speculative din septembrie 1992, în timpul căreia Regatul Unit, cu rata de inflaţie mai ridicată decât cea a Germaniei, îşi epuizează jumătate din rezerve, în câteva ore, înainte de a fi obligat să părăsească sistemul.

Ţările membre ale SME, alegând fixarea cursului de schimb în raport cu marca, apoi abolind controlul mişcărilor de capitaluri, nu pot avea o politică monetară diferită de cea practicată în Germania. Cât despre Germania, ea a ales să ducă o politică monetară independentă. Pentru că nu poate controla mişcările de capital, ea îşi lasă să fluctueze cursul de schimb în raport cu a monedelor neaparţinând SME. Nu trebuie să se îngrijoreze de stabilitatea cursului ei de schimb în cadrul SME, pentru că, practic, celelalte ţări europene se străduiesc să-şi menţină cursul de schimb fix în raport cu marca germană.

Alinierea generală a ţărilor europene la politica monetară germană prezintă un avantaj: aceste ţări şi-au redus considerabil rata inflaţiei, mai mult decât celelalte ţări ale OCDE neaparţinând sistemului. Dar, acest lucru implică o pierdere a independenţei în ceea ce priveşte politica monetară.

Pentru că ţările membre ale SME nu mai au autonomie în materie de politică economică şi pentru că au decis să urmeze marca germană, sunt obligate să adopte decizile luate de Bundesbank. Banca centrală germană urmăreşte o politică monetară restrictivă într-un moment în care celelalte ţări ar fi preferat o relansare economică şi o luptă contra şomajului. Bundesbank este preocupată mai degrabă de economia proprie (mai ales după reunificare cu consecinţele sale inflaţioniste) şi menţine dobânzi ridicate, împotriva voinţei celorlalte ţări. Majoritatea ţărilor europene nu pot tolera la infinit o situaţie în care o singură ţară poate să impună celorlalte politici economice contrare intereselor lor. Modul de funcţionare al SME este considerat prea antidemocratic. Pentru a umple acest “deficit democratic” se elaborează un proiect de monedă unică europeană.

ECU a lăsat şi o moştenire pentru euro. Atunci când liderii europeni au confirmat planul lor pentu euro, au decis ca la 31 decembrie 1998 euro să fie stabilit la aceeaşi paritate cu ECU.

1.2. Proiectul monedei unice

Proiectul care a condus la moneda unică a început să capete formă în anii 1987-88 cu primele materiale prezentate de Edouard Balladur, pe atunci ministru de finanţe al Franţei şi de Hans-Dietrich Genscher, ministrul german al afacerilor externe. La summitul de la Hanovra din iunie 1988, şefii de guvern au invitat pe preşedintele de atunci al Comisiei Europene, Jacques Delors să formeze un comitet, a cărui sarcină era elaborarea unui raport privind uniunea monetară şi economică. Comitetul Delors a prezentat după 1 an de zile un set de propuneri pentru o uniune creată în trei etape:

1. Prima etapă a însemnat un efort concertat pentru realizarea coordonării politicilor monetare naţionale. Liderii europeni au decis ca prima etapă să înceapă la 1 iunie 1990, odată cu abolirea controlului capitalurilor în cadrul UE.

2. Etapa a 2-a, cursurile de schimb ale valutelor ce urmau să intre în uniunea monetară nu mai puteau fi realiniate decât dacă erau invocate "circumstanţe excepţionale". Această fază a doua a început la 1 ianuarie 1994, odată cu lansarea Institutului Monetar European, precursorul Băncii Centrale Europene. Etapa a 2-a a fost conturată mai detaliat la Conferinţa Interguvernamentală care a debutat la Roma în decembrie 1990 şi s-a terminat la Maastricht în decembrie 1991, producând Tratatul de la Maastricht, unul dintre cele mai ambiţioase documente din istoria UE. În cadrul acestui tratat au fost înscrise angajamentele necesare pentru a fundamenta moneda unică. 

3. Etapa a 3-a a debutat la 1 ianuarie 1999 odată cu lansarea propriu-zisă a monedei unice sub autoritatea Băncii Centrale Europene care a început să funcţioneze cu această ocazie, ca moştenitoare a Institutului European Monetar. La summitul din 2 mai 1998 liderii europeni au decis ca 11 ţări să facă parte din clubul euro. Grecia nu a satisfăcut criteriile, iar Marea Britanie, Danemarca şi Suedia au hotărât să mai aştepte.

1.2.1. Criteriile de convergenţă

Tratatul de la Maastricht a definit criteriile, aşa numitele criterii de convergenţă pentru accesul la Uniunea Monetară şi Economică:

1.2.1.1. Criteriile monetare de convergenţă

a) Rata inflaţiei

Rata inflaţiei nu trebuie să depăşească mai mult de 1,5 puncte media celor trei ţări cu cele mai scăzute rate de inflaţie.

Acest criteriu implică un grad de convergenţă a politicilor monetare. Este important ca ratele de inflaţie să conveargă în interiorul unei uniuni căci ţările care au inflaţie mai ridicată decât altele suferă o pierdere a competitivităţii care nu mai poate fi corectată printr-o devalorizare.

b) Dobânda pe termen lung

Ratele dobânzii pe termen lung nu pot depăşi mai mult cu două procente media celor trei ţări cu inflaţia cea mai scăzută. 

Acest crieriu conţine două puncte esenţiale: rata dobânzii care este determinată pe piaţă de ofertă şi cerere şi rata de inflaţie anticipată. Când cel care a împrumutat va fi rambursat în trei ani, nu rata inflaţiei de astăzi contează, ci rata inflaţiei cumulată între momentul când s-a făcut împrumutul şi momentul când banii vor fi rambursaţi: astfel rata anticipată a inflaţiei este integrată în dobânda pe termen lung. În consecinţă, convergenţa dobânzilor pe termen lung înseamnă convergenţa ratelor de inflaţie anticipate. Acestea din urmă reflectă la rândul lor că politicile monetare ale diferitelor ţări au atins un nivel omogen de credibilitate.

c) Cursul de schimb

Cursul de schimb trebuie să rămână în interiorul limitelor de fluctuaţie ale SME (+/-2,25 în jurul valorii de referinţă) fără nici o devalorizare în timpul celor doi ani care preced evaluarea criteriilor în vederea trecerii la moneda unică. 

Respectarea acestui criteriu care vizează stabilitatea schimburilor în timpul tranziţiei spre moneda unică presupune ca distanţa dintre ratele de inflaţie se reduce suficient astfel încât să nu mai existe tentaţia recuperării competitivităţii prin devalorizare. Într-adevăr, la începutul SME, când disparităţile ratelor de inflaţie erau mai mari decât astăzi, ţările care aveau o rată a inflaţiei ridicată, procedau la realinieri de paritate pentru a-şi dobândi competitivitatea. Dar, cu o monedă unică, nu va mai exista o modificare de paritate; recuperările în ceea ce priveşte competitivitatea se vor face prin preţuri, salarii şi prin câştigurile de productivitate. Se cuvine deci, înainte de trecerea la moneda unică, să se interzică devalorizările, pentru a lăsa ţărilor posibilitatea de a se obişnui cu o situaţie în care cursul de schimb nu mai este un instrument disponibil pentru a restaura competitivitatea.

Se poate vedea deci că cele trei criterii monetare se sprijină în principal pe inflaţie, primul în mod explicit, al doilea pentru că dobânzile pe termen lung înglobează anticipările de inflaţie şi al treilea (cursul de schimb), deoarece constrânge ţările să-şi controleze costurile în loc să caute recuperări uşoare ale competitivităţii cu ajutorul devalorizărilor.

 

1.2.2.2. Criteriile bugetare de convergenţă

a) Deficite şi datorie

a1) Deficitele publice nu pot depăşi 3% din PIB.

a2) Datoria publică nu poate depăşi 60% din PIB.

Aceste criterii sunt în legătură cu criteriile monetare.

Deficitul public este compus din deficitul primar (înaintea plăţii cuantumului datoriei) şi din serviciul datoriei (rambursarea datoriei publice). O ţară căreia îi creşte deficitul, trebuie să împrumute. În momentul rambursării trebuie obţinut un excedent primar reducând cheluielile şi mărind impozitele. Dacă acest lucru este insuficient, datoria creşte mai mult şi cu ea tranşele anuale de rambursare. O rată a dobânzii ridicată se adaugă în mod legal ponderii serviciului datoriei.

b) Lipsa dreptului seniorial

Un guvern poate fi tentat să recurgă la emisie monetară pentru a uşura stocul real al datoriei. Pentru că datoria reală se exprimă în termeni de preţ o creştere monetară inflaţionistă diminuează valoarea reală a datoriei. Totuşi, emisia monetară pentru a reduce datoria reală (“dreptul seniorial”) este interzisă în UEM din cauza caracterului său inflaţionist. De unde necesitatea de a impune criterii vizând controlul deficitelor şi datoriei pentru a evita situaţiile în care ţările nu mai au altă ieşire financiară decât inflaţia, ceea ce ar compromite credibilitatea uniunii monetare.

Una dintre caracteristicile surprinzătoare ale aranjamentelor privind moneda unică este că nu există nici o clauză legală sau de ordin practic care să permită retragerea sau expulzarea vreunui participant.

2. Banca Centrală Europeană (BCE)

Începând cu 1 ianuarie 1999, băncile naţionale au devenit agenţi ai Băncii Centrale Europene. Aceasta decide acum privind politicile, iar băncile naţionale le implementează. De asemenea, Banca Centrală Europeană, împreună cu băncile centrale naţionale formează aşa numutul Sistem European al Băncilor Centrale (SEBC).

BCE, cu sediul la Frankfurt este format din două corpuri:

· Consiliul executiv - format din preşedinte, Wim Duisenberg (fostul guvernator al Băncii centrale olandeze), un vicepreşedinte şi alţi 4 membri - va duce la îndeplinire politicile decise, prin emiterea de instrucţiuni către băncile centrale naţionale.

· Consiliul de guvernare - format din consiliul executiv+guvernatorii băncilor centrale naţionale din cele 11 ţări - va determina politicile propriu-zise.

2.1. Obiectivele BCE

Principalul obiectiv al Băncii Centrale Europene este expus în Tratatul de la Maastricht şi definit în articolul 2 al Statului Sistemului European al Băncilor Centrale (SEBC): stabilitatea preţurilor. Fără a prejudicia obiectivul prioritar al stabilităţii preţurilor, SEBC va sprijini politicile generale economice ale Comunităţii cu scopul de a contribui la realizarea obiectivelor Comunităţii. Pentru urmărirea obictivelor sale, SEBC va acţiona în conformitate cu principiul unei economii de piaţă deschise cu o concurenţă liberă, favorizând o eficientă alocare a resurselor. Pentru a urmări acest obiectiv, Consiliul de guvernare va lua decizii privind rata dobânzii prin vot majoritar la fel ca Bundesbank sau Rezervele Federale Americane (instituţia din SUA similară băncilor centrale din Europa). În cazul unui vot egal, preşedintele BCE are votul decisiv.

A existat o îndelungată dezbatere privind criteriile ce trebuie luate în vedere pentru stabilirea ratelor dobânzilor. Bundesbank, în concordanţă cu practica din ultimii peste 25 de ani, a agreat ca ţintă oferta de bani, în aşa fel ca ratele dobânzii să fie schimbate pentru a menţine creşterea monetară într-o anumită marjă. Dar majoritatea economiştilor independenţi au pledat pentru a fi luată ca ţintă inflaţia, aşa cum este practica, de exemplu, a Băncii Angliei.

Oferta de bani este utilă ca ţintă doar dacă există o legătură stabilă între bani şi inflaţie. Acest lucru este deja greu de garantat chiar în cadrul majorităţii economiilor naţionale. În spaţiul euro, introducerea monedei unice şi piaţa financiară integrată schimbă atât definiţia ofertei de bani, cât şi relaţia cu inflaţia.

Luând în considerare cele analizate mai sus, BCE a realizat un compromis şi în consecinţă a adoptat două criterii-ţintă:

· O ţintă monetară, mai precis "o valoare de referinţă";

· O ţintă legată de inflaţie şi anume 2% sau mai puţin.

Pentru a monotoriza performanţa faţă de ţinta legată de inflaţie, BCE foloseşte un coş de indicatori economici, incluzând o prognoză privind inflaţia.

Sarcinile de bază pe care trebuie să le îndeplinească SEBC sunt definite în Articolul 3 al Statutului SEBC. Aceste sarcini cuprind:

· Definirea şi implementarea politicii monetare a Comunităţii;

· Realizarea operaţiilor valutare;

· Păstrarea şi gestionarea rezervelor oficiale în devize străine ale statelor membre participante;

· Promovarea unei operări corespunzătoare a sistemelor de plăţi;

· Contribuţia la realizarea corespunzătoare a politicilor urmărite de autorităţile competente privind supervizarea prudenţială a instituţiilor de credit şi stabilitatea sistemului financiar.

2.2. Instrumentele politicii monetare

Cadrul operaţional este format dintr-un set de instrumente; SEBC va realiza operaţiuni deschise de piaţă, va oferi facilităţi permanente şi va putea cere instituţiilor de credit să păstreze rezerve minime în conturile SEBC.

Operaţiuni de piaţă deschise 

Operaţiunile de piaţă deschise vor juca un rol important în politica monetară a SEBC cu scopul de a controla ratele dobânzilor, de a gestiona situaţia lichidităţilor de pe piaţă şi de semnala starea politicii monetare. SEBC va avea la dispoziţie 5 tipuri de instrumente monetare:

· Tranzacţiile opuse - reverse - (cel mai important instrument, aplicabil pe baza acordurile de recumpărare şi a împrumuturilor garantate);

· Tranzacţiile pe piaţa valutară la termen ;

· Emiterea obligaţiunilor;

· Schimburile (swaps) valutare;

· Colectarea depozitelor cu termen fix.

Operaţiunile de piaţă deschise vor fi iniţiate de BCE, care va decide, de asemenea, asupra instrumentelor folosite şi termenii şi condiţiile execuţiei unor asemenea operaţiuni. Va fi posibilă executarea operaţiunilor de piaţă libere pe baza ofertelor standard, ofertelor rapide şi a procedurilor bilaterale.

În funcţie de scopul lor, maniera de reglementare şi proceduri, operaţiunile de piaţă deschise ale SEBC pot fi împărţite în 4 categorii:

· Operaţiunile principale de refinanţare sunt tranzacţii opuse regulate pentru asigurarea lichidităţilor, cu o frecvenţă săptămânală şi cu o scadenţă la două săptămîni. Acestea vor fi executate de băncile centrale pe baza ofertelor standard şi conform unui calendar cunoscut în prealabil. Operaţiunile de refinanţare principale vor juca un rol cheie în urmărirea scopurilor SEBC legate de operaţiunile de piaţă deschise şi vor asigura majoritatea volumului refinanţării pentru sectorul financiar.

· Operaţiunile de refinanţare pe termen lung sunt tranzacţii opuse de asigurare a lichidităţilor cu o frecvenţă lunară şi o scadenţă de 3 luni. Vor fi executate de băncile centrale naţionale pe baza licitaţiilor standard şi conform unui calendar prealabil specificat. Aceste operaţiuni au scopul de a asigura contrapartide cu o refinanţare suplimentară pe termen lung. Ca regulă, SEBC nu va intenţiona să trimită semnale către piaţă prin intermediul acestor operaţiuni şi va acţiona prin urmare ca un primitor de curs (rate taker).

· Operaţiuni fine de reglare pot fi executate pe o bază ad-hoc cu scopul de gestiona situaţia lichidităţilor de pe piaţă şi de a controla ratele dobânzilor, în particular, cu scopul de a netezi efectele fluctuaţiilor neaşteptate de lichiditate asupra ratelor dobânzilor. Operaţiile fine de reglare vor în principal executate ca tranzacţii opuse, dar pot, de asemenea, să ia forma unor tranzacţii la termen, swap valutar şi colectarea depozitelor pe termen fix. Instrumentele şi procedurile aplicate în conducerea operaţiunilor fine de reglare vor fi adaptate la tipurile de tranzacţii şi obiectivele urmărite în realizarea operaţiunilor. Operaţiunile fine de reglare vor fi în mod normal executate de băncile naţionale centrale prin procedurile bilaterale şi ofertele rapide. Consiliul de guvernare al BCE va decide dacă, în condiţii excepţionale, operaţiunile de reglare fină bilaterale pot fi executate de Banca Europeană Centrală însăşi.

· SEBC poate îndeplini operaţiuni structurale prin emiterea de obligaţiuni, tranzacţii opuse şi tranzacţii la termen. Aceste operaţiuni vor fi executate oricând BCE va dori să ajusteze poziţia structurală a SEBC în raport cu sistemul financiar. Operaţiunile structurale sub forma tranzacţiilor opuse şi emiterea instrumentelor de împrumut vor fi realizate de băncile centrale naţionale prin oferte standard. Operaţiile structurale în forma tranzacţiilor la termen vor fi executate prin procedurile bilaterale.

Facilităţile permanente

Facilităţile permanente au rolul de asigura sau a absoarbe lichidităţile overnight, de a semnala starea generală a politicii monetare şi de a limita ratele dobânzilor pe piaţa overnight. Două facilităţi permanente, administrate într-o manieră descentralizată de băncile naţionale centrale, vor sta la dispoziţia contrapărţilor eligibile, la propria lor iniţiativă:

· Contrapărţile vor putea utiliza facilităţile de împrumut marginal pentru a obţine lichidităţi overnight de la băncile centrale naţionale în schimbul unor bunuri (active) eligibile. Rata dobânzii pentru facilităţile de împrumut marginale va oferi în mod normal un plafon maxim pentru dobânda de pe piaţa pieţei overnight;

· Contrapărţile vor putea utiliza facilităţle de depozit pentru a face depozite overnight la băncile naţionale centrale. Dobânda pentru facilităţle de depozit va oferi în mod normal un plafon minim pentru dobânda de pe piaţa overnight.

Rezervele minime

SEBC i se va permite să impună rezerve minime începând cu startul etapei a treia. Consiliul de guvernare al BCE va decide dacă rezervele minime vor fi aplicate sau nu. Orice sistem de rezerve minime va urmări să stabilizeze dobânzile pieţei montare şi să contribuie la controlul expansiunii monetare. Necesitatea de rezerve pentru fiecare instituţie va fi determinată în relaţie cu elementele din bilanţul fiecăreia.

 

 

Contrapărţile

Cadrul politicii monatre este în aşa fel formulat pentru a permite asigurarea participării largi a contrapărţilor. Dacă se va aplica sistemul rezervelor minime, numai instituţiile supuse reglementărilor legate de aceste rezerve vor putea avea acces la facilităţile permanente şi vor puta participa la operaţiile de piaţă deschise bazate pe oferte standard. Dacă nu se va apela la rezervele minime, domeniul contrapărţilor va cuprinde în mare instituţiile de credit din zona euro. SEBC poate selecta un număr limitat de contrapărţi pentru a participa în operaţiile de reglare fine. Pentru tranzacţiile directe nu se vor impune restricţii a priori pentru contrapărţi. Actorii activi de pe piaţa valutară vor fi folosiţi pentru swap-urile valutare, realizate pentru a servi scopurile politicii monetare.

Active fundamentale

Conform articolului 18.1 a Statutului SEBC, toate operaţiunile de credit ale SEBC trebuie să se bazeze pe garanţii adecvate. SEBC va permite o gamă largă de active pentru fundamentarea operaţiunilor sale.

În concluzie, principalul instrument monetar al BCE este rata de recumpărare. Astfel, BCE cere băncilor centrale naţionale să opereze pe piaţa liberă astfel încât să menţină ratele dobânzilor într-o marjă dorită. Valoarea maximă este dobânda la care băncile pot împrumuta "overnight" (împrumuturi pe termen de maximum o zi) de la banca centrală, iar valoarea minimă este dobânda la care băncile cu surplus de lichidităţi depozitează aşa numitele fonduri "overnight".

În plus, la insistenţa Bundesbank, BCE impune o cerinţă privind rezerva minimă obligatorie: băncile sunt obligate să depoziteze la banca centrală echivalentul a 2% din împrumuturile angajate. Spre deosebire de Bundesbank, BCE va plăti o dobândă pentru aceste depozite.

Conform statutului, BCE este ferită de presiuni politice, fiind, cel puţin în teorie, cea mai independentă bancă centrală conoscută vreodată. Pe de o parte, Tratatul de la Maastricht interzice BCE să primească ordine de la politicieni, iar pe de altă parte, membrii Consiliului executiv sunt numiţi pe o perioadă de 8 ani, fără posibilitate de realegere, fiind lipsiţi de tentaţia de a face pe plac politicienilor pentru a fi renominalizaţi. De asemenea, guvernatorii băncilor centrale naţionale au contracte pe minimum 5 ani.

Totuşi, izolarea de politicieni are şi un revers: răspunderea faţă de politicienii aleşi sau faţă de opinia publică este mult limitată faţă de a altor bănci similare. De exemplu, preşedintele Fed-ului american trebuie să justifice deseori politica sa în faţa Congresului. În UE nu există un cadru instiuţional clar în care BCE să răspundă pentru acţiunile sale.

În felul acesta, sprijinul public pentru BCE va fi mai greu de câştigat decât în cazul Bundebank sau Fed.

O altă posibilă sursă de tensiuni politice este politica în domeniul cursurilor de schimb. Deşi, BCE deţine, pârghiile monetare, miniştii de finanţe sunt rsponsabili cu politica cursurilor de schimb, conform Tratatului de la Mastricht. Există deci riscul ca strategia miniştrilor de finanţe privind cursurile de schimb să intre în conflict cu stabilitatea preţurilor.

Descentralizarea BCE este încă un punct slab din proiectul euro. BCE este mai puţin centralizat decât Bundesbank şi Fed. Băncile centrale naţionale deţin în practică mult mai multă putere comparativ cu băncile centrale ale landurilor germane în cadrul sistemului federal german sau cu băncile de rezervă districtuale din sistemul Fed-ului american. Anumiţi economişti consideră că descentralizarea excesivă slabeşte BCE. Un centru slab, combinat cu puternicele interesele naţionale, ar putea crea conflicte care să submineze credibilitatea întregului sistem.

Cea mai mare incertitudine este legată de legătura dintre cursurile de schimb, producţie şi inflaţie. Uniunea monetară se implementează într-un spaţiu cu ţări aflate în momente diferite ale ciclurilor lor economice. Acest lucru creează o problemă suplimentară pentru că o anumită schimbare a dobânzilor nu produce efecte uniforme în cele 11 economii.

De asemenea, structurile financiare diferite determină efecte diferite în cele 11 ţări atunci când are loc o creştere, de exemplu, a ratei dobânzii. E adevărat că moneda unică ar trebui să încurajeze diminuarea acestor diferenţe.

Discreţia cu care funcţionează BCE fără a oferi informaţii despre felul cum ia deciziile şi cum votează poate crea dificultăţi de percepţie din partea participanţilor la jocul pieţei pentru că politica monetară funcţionează cel mai bine atunci când firmele, menajele şi pieţele financiare înţeleg exact ceea ce o bancă centrală face. 

În timp ce BCE are o putere neegalată privind politica monetară, este practic privată de o altă sarcină obişnuită a băncilor centrale: supervizarea băncilor. Ca o consecinţă zona euro ar putea fi prost echipată pentru a gestiona o criză financiară. Supervizarea băncilor comerciale este lăsată în seama autorităţilor naţionale existente, în anumite cazuri băncile centrale, în altele ministerele de finanţe sau instituţiile de supervizare. Structura descentralizată poate fi o sursă de slăbiciune odată ce băncile vor fuziona şi vor deveni mai pan-europene. Integrarea pieţelor financiare va crea dificultăţi suplimentare supervizorilor naţionali de a monitoriza şi a evalua riscurile băncilor, ceea ce va spori dificultatea pentru oricine ar dori să estimeze sănătatea sistemului bancar.

O altă preocupare este legată de răspunsul la întrebarea privind împrumutătorul de ultimă instanţă. Această chestiune va avansa rapid pe agendă, dacă o mare bancă europeană sau un grup de bănci va avea probleme serioase cu lichiditatea. Împărţitrea responsabilităţilor între BCE şi băncile centrale naţionale sunt lăsate fără claritate în Tratatul de la Maastricht.

De curând, FMI a atras atenţia asupra faptului că în primii ani de existenţă ai uniunii monetare poate apare o tendinţă spre riscuri financiare sistemice.

3. Sistemul Monetar European II

Pentru a sprijini procesul de integrare europeană, miniştrii de finanţe ai UE şi guvernatorii băncilor centrale au decis ca membrii uniunii monetare să colaboreze în domeniul politicii cursului de schimb cu ţările care vor deveni ulterior membre ale uniunii monetare. La summitul din iunie 1997 de la Amsterdam, şefii de stat şi de guvern au aprobat această propunere a Institutului Monetar European şi au adoptat o rezoluţie în acest sens.

Monedele potenţialilor membri ai uniunii monetare vor fi legate de euro printr-un nou sistem similar cu Sistemul Monetar European (SME II, în engleză EMR II) respectiv un sistem de cursuri de schimb fixe, dar ajustabile. Membrii în EMR II vor fi voluntari. Această opţiune a fost introdusă la solicitarea Marii Britanii şi a Suediei.

Obiectivele noului mecanism vor fi:

· Prevenirea unor distorsiuni între euro şi celelalte monede UE;

· Creşterea încrederii în celelalte monede UE, care nu fac parte din uniunea monetară.

Euro trebuie să aibă rolul unei monede de ancoră. Cursurile de schimb vor fi permise să fluctueze, în cadrul benzii de fluctuaţie standard, cu 15% în jurul cursului central euro. Dacă o monedă atinge punctul de intervenţie superior sau inferior, BCE şi respectiv banca naţională centrală trebuie să intervină în mod automat pe piaţa valutară.

Totuşi, dacă suportul excesiv acordat de BCE ţărilor nemembre va afecta încrederea în euro, BCE va avea dreptul să decline obligaţia de a interveni în orice moment, dacă intervenţia împiedică stabilitatea în cadrul uniunii monetare. Noul sistem va fi structurat asimetric: intervenţia pe piaţă va cade, în general, în responsabilitatea băncilor centrale cu monedă mai slabă.

BCE va monitoriza indicatorii economici şi va iniţia realinieri ale cursurilor de îndată ce se înregistrează deviaţii ale indicatorilor economici de bază. Benzile de fluctuaţie vor fi, de asemenea, flexibile, respectiv, pentru ţările care trebuie să facă progrese însemnate, benzile vor fi mai largi, astfel încât BCE nu trebuie să intervină mult pe piaţa valutară. Dimpotrivă, ţările care vor trece la utilizarea euro vor avea benzi bilaterale fixe mai înguste.

3. Avantajele şi inconvenientele monedei unice

În timp ce lansarea monedei unice reprezintă un moment important al procesului de "adâncire" al integrării, predicţia privind evoluţia ulterioară este precaută. Există foarte mulţi parametri, interni şi externi, care pot induce efecte pozitive sau negative. Totuşi, analiştii economici au identificat o serie de avantaje economice, dar şi riscuri:

4.1. Avantaje 

· Stabilitatea monetară va influenţa pozitiv economiile europene. Cu o monedă comună nu vor mai exista fluctuaţii de schimb care riscau să blocheze comerţul intra-euroean. Totuşi, chiar şi cu o monedă comună, preţurile interne pot evolua, după ritmurile diferite ale fiecărei ţări, în aşa fel încât puterea de cumpărare a lui euro să varieze de la o ţară la alta. Acest lucru nu mai reprezintă, cu toate acestea, o problemă, în măsura în care preţurile au tendinţa să conveargă antrenând, chiar prin acest fapt, o convergenţă a puterii de cumpărare în interiorul uniunii monetare. Această stabilitate a puterii de cumpărare este un avantaj important căci conduce în principiu la o creştere a comerţului internaţional. Absenţa incertitudinii facilitează circulaţia mărfurilor. De la iniţiativa pieţei unice în Europa, comerţul intra-european a crescut considerabil; e posibil ca moneda unică să conducă la o integrare şi mai puternică a pieţelor şi să încurajeze comerţul. Astfel, climatul de stabilitate şi de certitudine este beneficiul principal al uniunii monetare.

· Promisiunea unei inflaţii reduse garantate de o bancă centrală independentă reprezintă un alt lucru pozitiv;

· Se prevede o stabilitate macroeconomică sporită;

· De asemenea, specialiştii consideră că cele mai mare beneficii se vor obţine în zona microeconomiei. Oamenii de afaceri, dar şi persoanele individuale vor avea posibilitatea de a realiza economii folosind o singură monedă. Se consideră că beneficiile provenind din costurile mai joase ale tranzacţiilor şi ale operaţiunilor de protejare ("hedging") vor atinge aproximativ 40 miliarde euro pe an , adică circa 0.5% din PIB al Unuinii Europene;

· Se consideră că moneda unică va stimula dezvoltarea pieţei unice. Până acum, piaţa unică a oferit câştiguri mai mici decât s-a sperat în ceea ce priveşte eficienţa ei. Dar, prin introducerea euro, consumatorii şi companiile vor fi obligaţi să trateze zona euro ca o singură entitate, chiar dacă sistemele de impozitare şi reglementările sunt încă diferite de la ţară la ţară.

· Transparenţa preţurilor va avea ca efect creşterea concurenţei deoarece companiile vor vinde de-a lungul întregii zone euro şi consumatorii vor putea cumpăra de oriunde. Moneda unică va stimula concurenţa companiilor din piaţa unică europeană. Realizarea pieţei interne în 1992 a reprezentat un pas pe calea integrării europene. Ca şi în SUA, bunurile, serviciile, capitalurile şi forţa de muncă se pot mişca fără restricţii în Europa. Acest lucru a transformat Europa într-un loc mai atractiv pentru investiţii. Totuşi, piaţa internă din Europa diferă substanţial de cea americană. Costurile şi incertitudinele legate de folosirea a 14 devize naţionale diferite reprezintă o frână considerabilă în calea comerţului transfrontalier şi a investiţiilor. Cu euro, va exista o piaţă unică autentică în Europa. 

· Acest lucru va obliga companiile să se restructureze mai repede, stimulând în continuare economiile. Competiţia mai intensă va stimula reforma structurală în Europa. Statele membre vor fi mai stimulate să abordeze problema rigidităţii pieţelor muncii pentru a rămâne competitive în noul mediu european. Vor exista de asemenera presiuni pentru un cadru de reglementare mai favorabil pentru întreprinderi. Competiţia intensă în piaţa unică va impune o mai mare armonizare a politicilor fiscale naţionale. 

· Moneda unică ar permite o reducere a ratelor dobânzilor în Europa. Actualmente, anumite ţări trebuie să adauge o primă de risc ratei dobânzii pentru a atrage investitorii care se tem de o depreciere a monedei. Cu o monedă unică o devalorizare este imposibilă şi prima de risc ar dispărea. Ca urmare, dobânzile ar trebui să aibă o medie mai scăzută în Europa.

· O monedă unică va elimina atacurile speculative care ar constrînge o ţară să ridice mult dobânzile pentru a-şi apăra moneda cum a fost cazul în septembrie 1992. Or, o dobândă mai ridicată reprezintă un cost pentru economie: mai puţine investiţii, reştere lentă, mai mult şomaj. Acest cost datorat comportamentelor speculative şi independent de fundamentări economice ar putea fi evitat cu cursuri de schimb fixe sau cu o monedă unică.

· Cu o monedă unică, firmele şi persoanele fizice pot mai uşor să compare preţurile în diferitele ţări europene. Actualmente, preţul unui bun de consum poate varia până la 100% între ţări. Întreprinderile pot cere preţuri diferite pentru acelaşi produs de la un stat la altul, în funcţie de elasticitatea cererii. Această putere de monopol exercitată de anumite întreprinderi înseamnă implicit o pierdere pentru consumator. Când toate bunurile vor fi exprimate prin aceeaşi monedă nimeni nu va mai calcula convertibilitatea şi comparaţia va fi mai uşoară. Moneda unică presupune deci o mai bună informare a consumatorului şi, în acelaşi timp, o încurajare a concurenţei în interiorul uniunii.

· Cu moneda unică vor fi eliminate costurile de convertibilitate. Întreprinderile care fac import-export intra-european suportă riscul unor cursuri de schimb nefavorabile. Costurile de convertibilitate de tranzacţie şi cheltuielile de acoperire pe piaţă, cu plata la termen, vor fi evitate cu o monedă unică. Persoanele fizice suportă şi ele costurile de convertibilitate. Un turist care îşi începe călătoria în Franţa cu 100 de franci şi vizitează fiecare ţară a Uniunii, convertind astfel banii în moneda locală se întoarce acasă cu 53 de franci (fără să fi făcut o singură cumpărătură!). Cu o monedă unică, turistul îşi va păstra francii - sau mai degrabă euro. Majoritatea costurilor de convertibilitate sunt suportate de întreprinderile care fac comerţ intra-european, dar costurile există şi pentru indivizi. Global, se estimează că costul de convertibilitate de la o monedă la alta este de ordinul a 0,4% din PIB-ul comunitar în fiecare an.

· Moneda unică va stimula de asemenea piaţa de capital care va deveni mai lichidă, micşorând costul capitalului şi îmbunătâţind alocarea lui.

4.2. Inconveniente

· Constrângeri în ceea ce priveşte politica monetară 

Fiecare ţară nu mai poate avea o politică monetară independentă. Dar în măsura în care economiile sunt deja interdependente, chiar şi fără Uniunea Europeană Monetară (UEM), o ţară nu duce o politică monetară complet autonomă, mai ales cu schimburi fixe. Când o ţară ridică rata dobânzii, vecinul trebuie să facă la fel, altminteri riscă să-şi vadă investitorii mergând la ţara unde randamentul este superior şi să suporte o depreciere a cursului de schimb. Prin urmare, aderarea la UEM nu reprezintă de fapt o pierdere suplimentară sensibilă a suveranităţii în raport cu situaţia anterioară.

· Pierderea independenţei în termeni de politică bugetară

Odată cu criteriile de la Maastricht, ţările trebuie să ducă politici bugetare restrictive, ceea ce poate duce la o scădere a creşterii economice şi a locurilor de muncă în Europa. Fără autonomie în materie de politică monetară, politica bugetară reprezintă o constrângere inutilă şi periculoasă. Constrângerile care au pondere asupra conduitei politicii bugetare în UEM nu sunt astăzi definite. Unii înclină spre federalism bugetar, alţii pentru o politică bugetară autonomă.

· Convertibilitatea monedelor naţionale în monedă europeană

Acest cost nu trebuie să fie subestimat. În afara costurilor de fabricaţie a monedelor şi a biletelor noi, vor mai fi costuri de convertibilitate în momentul introducerii monedei unice, căci vor trebui ajustate sistemele de compatibilitate. Băncile vor suporta deci costuri neîndoielnice: toate serviciile oferite de bănci (ghişeele automate, cecurile, etc.) împrumuturile, în sfârşit, tot ceea ce era înainte emis în deviză naţională va fi emis în euro. La fel pentru întreprinderi, toată facturarea, preţurile şi casele de bani vor fi schimbate. Totuşi, aceste costuri vor fi suportate o dată pentru totdeauna (chiar dacă tranziţia poate dura un timp), în timp ce beneficiile vor fi durabile.

· Pierderea de ajustare prin cursul de schimb

Ţările membre ale spaţiului euro au renunţat, prin acceptarea monedei unice, la dreptul de a stabili propriul curs de schimb şi la opţiunea de a modifica cursul de schimb al monedei proprii în raport cu altele. Această pierdere de flexibilitate poate să se dovedească un mare sacrificiu dacă economiile lor nu se vor comporta sincron şi nu se vor putea ajusta uşor prin alte metode;

Fără instrumentul cursului de schimb, ţările vor pierde un amortizor important. Variaţia cursului de schimb permite absorbţia şocurilor asimetrice, mai ales în absenţa mobilităţii factorilor de producţie (mână de lucru şi/sau capital) şi a unui sistem bugetar federal care poate compensa lipsa ajustării.

Funcţionarea zonei euro va depinde foarte mult de cât de mult se aseamănă cu modelul pe care economiştii îl numesc "zonă monetară optimală" ("optimal currency area").

Chiar înainte de a şti dacă Europa este pregătită pentru o monedă unică, trebuie să ne întrebăm dacă ea constituie o zonă monetară optimală.

Conceptul de zonă monetară optimală

O zonă monetară optimală este un spaţiu economic unde factorii de producţie (capital, muncă) sunt suficient de mobili pentru a realiza o ajustare în caz de şoc asimetric. În schimb, dacă o regiune este atinsă asimetric de un şoc şi dacă factorii de producţie nu sunt destul de mobili, o altă formă de ajustare va trebui utilizată, cum ar fi cursul de schimb. În acest ultim caz, regiunile nu constituie o zonă monetară optimală, ele nu pot deci să formeze o uniune monetară căci flexibilitatea ratei de schimb îi este indispensabilă.

Există mai multe răspunsuri posibile pentru atenuarea "şocurilor asimetrice":

· Deplasarea capitalurilor şi a forţei de muncă din regiunile în recesiune către cele în expansiune;

· Scăderea preţurilor şi a salariilor în regiunea în recesiune şi creşterea preţurilor şi a salariilor în regiunea înfloritoare, astfel încât efectul va fi creşterea cererii pentru produsele din regiunea aflată în dificultate pe seama celei care prosperă;

· Alt răspuns posibil este transferul de resurse dinspre regiunile care merg bine spre cele care merg prost, fie pe cale guvernamentală, fie pe cale individuală prin câştigurile obţinute din deţinerea de active străine.

Zona euro nu se aseamănă nici pe departe cu un spaţiu monetar optimal. Şocurile asimetrice sunt frecvente şi ajustările sunt lente şi dureroase.

Piaţa muncii este inflexibilă, atât în ceea ce priveşte salariile, cât şi în ceea ce priveşte mobilitatea forţei de muncă.

De asemenea transferurile fiscale sunt modeste comparativ cu cele, de exemplu, din SUA şi, în plus, există o presiune în creştere, în special din partea Germaniei, ca principal donator, ca acestea să devină şi mai mici.

În plus, guvernele au căzut de acord să creeze "o cămaşă de forţă fiscală" numită "pactul de stabilitate şi creştere" care reduce marja de soluţii de ajustare aflată la dispoziţia guvernelor. Principalele elemente conţinute în pactul de stabilitate şi creştere sunt:

· Un sistem de avertizare timpurie pentru identificarea şi corectarea cât mai repede posibil a alunecărilor în politicile bugetare;

· Un obiectiv de bugete echilibrate pe termen mediu;

· Posibilitatea sancţiunilor financiare împotriva ţărilor care au un deficit public persistent.

Totuşi, apariţia euro va schimba Europa. Moneda unică poate ea însăşi să facă zona euro să semene mai mult cu un spaţiu monetar optimal. Se aşteaptă ca şocurile asimetrice să devină mai rare în condiţiile în care economiile europene vor fi mai strâns interconectate. În plus, presiunea pentru dereglementarea pieţei muncii va creşte, la fel ca şi pentru creşterea flexibilităţii fiscale.

5. Influenţa euro asupra evoluţiei economice 

Previziunile pentru cele 11 state care au adoptat moneda unică europeană sunt diferite, adepţii euro susţin că atât afacerile, cât şi consumatorii vor avea numai de câştigat, în timp ce scepticii menţionează că “euro ar putea reprezenta un pas către un viitor incert”.

O serie de experţi au imaginat diverse scenarii pentru evoluţiile posibile în acest domeniu:

1. Consumatorii vor putea compara preţurile produselor în euro cu preţurile în monedele naţionale. Diferenţele de preţuri vor duce la scăderea acestora şi la adoptarea unor măsuri de armonizare fiscală între diferitele regiuni. Din cauza presiunii la scară europeană a concurenţei, numărul de societăţi mixte, de achiziţii şi de fuziuni între companii va creşte.

2. Europa va putea să-şi permită să crească volumul împrumuturilor către companiile noi sau în curs de dezvoltare, fapt care va stimula dezvoltarea întreprinderilor mici şi mijlocii.

3. Euro va avea un puternic impact asupra pieţelor emergente din centrul şi estul Europei, Orientul Mijlociu şi nordul Africii. Folosirea monedei unice va aduce riscuri, dar şi avantaje. Se apreciază că se vor accentua divergenţele tradiţionale dintre economiile puternic dezvoltate şi cele mai slab dezvoltate. Investiţiile suplimentare se vor identifica mai uşor în zona euro, ceea ce va determina o absorbţie mai mare a capitalurilor în zona euro, decât în zona est-europeană. Pentru ţările central şi est-europene asociate la UE, problemele legate de liberalizarea capitalurilor şi a schimburilor valutare sunt destul de mari. Pe aceste pieţe, liberalizarea reglementărilor privind investiţiile internaţionale de capital în dauna reformelor economice interne poate determina dezechilibre majore, respectiv dificultăţi financiare, accentuarea recesiunii şi deprecierea monedei naţionale, consecinţe care le pot depărta de UE.

4. Oricât de rapid sau lent va fi procesul adaptării ţărilor central şi est-europene la euro în relaţiile cu piaţa UE, noua monedă unică va trage ca un magnet estul continentului către vest. Referitor la modul practic în care societăţile comerciale, inclusiv cele din România, vor opera în zona euro:

· De la începutul anului, băncile au posibilitatea să emită cecuri în euro, iar clienţii acestora pot să efectuze plăţi în euro, fie prin cecuri, fie prin cărţi de credit, fie prin virament bancar. Deşi până în 2002 se va acţiona după principiul “nici obligaţie, nici interdicţie”, agenţii comerciali nu pot să oblige clienţii să plătească facturile în euro, dar nici nu pot refuza acest lucru, de fapt vor fi interesaţi să accepte plăţi în euro, deoarece banca efectuează automat conversia fără comision.

· Comercianţii sunt liberi să afişeze preţurile cum doresc, până la 1 ianuarie 2001. Autorităţile însărcinate cu protecţia consumatorilor vor împiedica lansarea unor oferete promoţionale, prin care să se facă discriminări între monedele naţionale şi euro şi vor urmări respectarea strictă a parităţilor convenite.

· Administraţiile fiananciare şi numeroase societăţi comerciale vor afişa sumele pe care trebuie să le încaseze sau să le plătească, atât în euro, cât şi în moneda naţională, dar nu pot fi obligate, până în anul 2002, să facă operaţiuni numai în noua monedă.

· Comisia Europeană a fixat regula potrivit căreia rata de conversie trebuie să comporte şase cifre zecimale, sumele convertite trebuie exprimate în eurocentime după următoarea regulă: 

· Dacă a treia cifră după virgulă este mai mică decât 5, atunci rotunjirea se face la valoarea inferioară;

· Dacă a treia cifră după virgulă este mai mare sau egală cu 5, atunci rotunjirea se face la valoarea superioară.

· Contractele aflate în derulare pot fi convertite în euro de la 1 ianuarie 1999, dacă cele două părţi cad de acord asupra acestui lucru. Conversia va fi realizată automat la 1 ianuarie 2002.

· Euro va favoriza fuziunile bancare, pentru că, spun specialiştii, urmare a transparenţei preţurilor pe care o facilitează moneda unică, băncile îşi vor pierde libertatea în privinţa fixării tarifelor şi astfel vor căuta să-şi recupereze o parte din puterea anterioară fuziunii. Au fuzionat băncile spaniole Santander şi BCH, băncile franceze Societe Generale şi Paribas.

6. Impactul asupra firmelor

UEM va avea implicaţii strategice asupra afacerilor companiilor din zona euro. Preţurile, marketingul, subcontractarea, localizarea - toate devin profund diferite prin introducerea monedei unice. Şi înainte de 1 ianuarie 1999 şi în special după debutul monedei euro, firmele din zona euro se află într-un proces de schimbare pentru a face faţă presiunilor concurenţiale crescute. Pot fi detectate mai multe asemenea evenimente: de la planurile de restructurare ale mutinaţionalelor, ca Siemens, la fuziuni şi preluări de firme. Transparenţa preţurilor şi eliminarea costurilor şi riscurilor legate de cursurile de schimb au implicaţii strategice în trei mari domenii: preţurile, relaţiile cu furnizorii şi în organizarea internă şi investiţii.

 

6.1. Preţurile

În prezent, preţul pentru bunuri similare variază puternic între ţările europene. De exemplu, un Ford Mondeo costă aproape cu 50% mai mult în Germania decât în Spania. Un Big Mac costă cu 20% mai mult în Belgia decât în Spania. Pentru medicamente, un domeniu în care intervenţiile guvernamentale sunt puternice, diferenţa dintre cele mai ieftine şi cele mai scumpe ţări poate ajunge la 300%. O recentă cercetare efectuată de banca de investiţii, Lehman Brothers, pe 53 de bunuri omogene, arată că, în medie, preţurile diferă cu 24% faţă de valoarea mediană. Această variaţie de preţuri este de 2 ori mai mare decât în SUA. Diferenţele se datorează impozitelor diferite şi costurilor de transport care variază de la ţară la ţară.

Deşi, câteva variaţii de preţuri vor mai exista şi după introducerea monedei unice, acestea vor fi mult mai greu de susţinut la nivelele actuale, în noul mediu. Presiunile pentru armonizarea fiscală sunt deja din ce în ce mai puternice. De asemenea, anumite bunuri care se comercializau mai greu transfrontalier, ca serviciile financiare, vor deveni mai uşor comercializabile odată cu adâncirea integrării europene. Transparenţa în UEM este probabil să aibă un uriaş impact psihologic asupra consumatorilor, încurajându-i să facă cumpărături în alte locuri. Atunci când consumatorii vor avea posibilitatea să compare direct preţurile, fără să mai facă calcule care implicau cunoaşterea cursurilor de schimb, vor exista presiuni în direcţia micşorării preţurilor. În felul acesta firmele riscă să piardă o sursă principală a profitabilităţii lor dacă posibilitatea de a percepe preţuri diferite pe pieţe diferite se va eroda. Strategia de preţuri va trebui revizuită cu preucaţie pentru a nu pierde profiturile care se obţineau din adausuri mai mari pe unele pieţe decât pe altele.

6.2. Relaţia cu furnizorii

Al doilea nivel la care euro va forţa companiile să-şi reevalueze strategiile este cel al relaţiilor cu furnizorii. Eliberate de necesitatea de a evita riscul valutar prin aprovizionarea de la furnizori pe care-i plăteşte cu aceeşi deviză, companiile pot opta pentru centralizarea aprovizionării de la un singur furnizor care oferă cel mai bun preţ sau serviciu; sau vor proceda aşa pentru a-şi simplifica logistica de aprovizionare. O transparenţă sporită va face mai facilă comparaţia. Şi multe firme s-ar putea să opteze pentru noi furnizori. O abruptă renunţare la furnizori este puţin probabilă, dar pe termen lung, firmele din zona euro îşi vor reduce probabil furnizorii la care apelează. Reducerea numărului de furnizori este o practică exersată de multe firme americane în ultimii ani. Europenii vor imita pe americani în această practică.

6.3. Structura internă

Până acum, companiile care făceau afaceri în Europa încercau deseori să compenseze diferitele operaţiuni în interiorul aceleiaşi ţări, chiar cu riscul de a pierde accesul la economiile de scală. În felul acesta era evitat riscul care provenea din variaţiile cursurilor de schimb. Alte diferenţe, ca pregătirea şi costurile forţei de muncă, infrastructura, costurile de transport şi distribuţie, reglementările vor rămâne şi vor încetini progresul către modelul unităţilor unic specializate. Dar pe termen lung, firmele ar putea să profite din economiile de scală prin prelucrarea într-un singur loc pentru întreaga piaţă europeană. Acest proces se află de altfel în plină desfăşurare stimulat de un program al UE, conceput în 1992, dar euro va determina evoluţia în continuare a acestei tendinţe.

Alt aspect al organizării interne este cel financiar. Tehnologia informaţiei şi a comunicaţiilor a încurajat deja firmele mari să-şi centralizeze contabilitatea şi alte funcţii financiare. Euro va oferi o oportunitate excelentă pentru companii să simplifice şi să eficientizeze operaţiunile lor.

7. Efectul asupra pieţelor financiare

În comparaţie cu acelea din SUA, pieţele de obligaţiuni şi acţiuni din cele 11 ţări din zona euro sunt modeste. Companiile din Europa se bazează încă pe bănci pentru finanţare. Apariţia euro poate fi o şansă de a schimba această situaţie, prin crearea unei pieţe unice de capital lichide care ar putea până la urmă să rivalizeze cu America.

Fără îndoială că piaţa titlurilor guvernamentale denominate în euro va fi mare. Titlurile emise de cele 11 ţări se ridică la 1,8 trilioane euro, o mărime similară cu cea a titlurilor de trezorerie americane. 

Marea întrebare este legată de impactul pe care euro îl va avea asupra fiananţării corporative. În prezent 3/4 din finanţarea firmelor Europei continentale se face prin bănci şi numai 1/4 prin pieţele de capital. În Olanda 50% din finanţare vine de la bânci, în Franţa, Italia şi Germania 70%, iar în Spania 80%. În SUA doar 1/4 din finanţarea companiilor se face prin bănci. De asemenea, în prezent, cea mai flexibilă formă de capital de risc - finanţarea capitalului social - este subdezvoltată. Capitalizarea bursieră pentru cele 11 ţări din zona euro este numai 58% din PIB, în timp ce în SUA ea reprezintă 120% din PIB.

Comisia Europeană a făcut ceva progrese în unificarea pieţelor de capital, dar procesul este lent şi în prezent este clar că Europa nu are o piaţă de capital unică. Se pune întrebarea în ce măsură euro va accelera procesul de unificare a pieţei de capital în Europa.

Introducerea monedei unice pentru cele 11 ţări va îndepărta riscul de curs valutar şi investitorii dintr-o ţară vor putea opera pe piaţa financiară din alte ţări. De exemplu, un investitor italian care se gândeşte să investească în titlurile guvernamentale germane nu va mai fi preocupat de cursul de schimb liră/marcă Totuşi, piaţa titlurilor europene nu va fi aşa de omogenă ca cea a titlurilor de trezorerie americane. Diferenţele privind acordarea creditelor vor rămâne. Ţările impozitează diferit deţinerea de titluri, deşi Comisia Europeană doreşte să armonizeze tratamentul în domeniul impozitelor. Pieţele sunt, de asemenea, diferite în ceea ce priveşte modurile în care guvernele emit titlurile şi cum acestea sunt comercializate. 

Inflaţia mică şi în descreştere va determina o diminuare a câştigurilor titlurilor guvernamentale şi acest lucru îi va tenta pe cei care economisesc să caute alte instrumente. În prezent, 90 % din economiile interne sunt investite în propria ţară, de multe ori cu cîştiguri modeste. Uniunea monetară va permite investitorilor să-şi diversifice opţiunile. Cu câştiguri modeste oferite de titlurile guvernamentale în Europa, investitorii vor fi mai tentaţi să se deplaseze spre active mai riscante, dar cu câştiguri mai mari: titlurile corporatiste sau, cele mai riscante, dar cu potenţialul cel mai mare de câştig, acţiunile. Este posibil ca după un timp, portofoliile investitorilor care cuprind în cea mai mare parte obligaţiuni, să semene cu cele ale investitorilor americani care sunt formate în primul rând din acţiuni.

8. Rolul internaţional al euro

Pentru ca o monedă să fie recunosctă ca monedă internaţională ea trebuie să îndeplineasă 4 funcţii:

· Rol major în tranzacţiile internaţionale;

· Monedă de investiţie importantă;

· Monedă de rezervă atractivă;

· Rol central, ca ancoră montară, în sistemul existent al cursurilor de schimb.

Funcţiile unei monede internaţionale pot fi identificate şi într-o altă clasificare:

 

	 
	Privat
	Oficial

	Mijloc de plată
	Vehicul
	Intervenţii

	Unitate de calcul
	Facturare
	Ancoră

	Mijloc de stocare
	Portofolii
	Rezerve


 

Lansarea euro a iniţiat o dezbatere privind măsura în care euro va deveni o monedă internaţională şi dacă va putea ocupa o poziţie similară cu cea a dolarului. Pentru a răspunde la această întrebare trebuie analizate funcţiile monedei internaţionale.

8.1. Cererea internaţională pentru euro

8.1.1. Cererea privată pentru euro

8.1.1.1 Euro ca monedă de facturare

Rolul euro ca monedă de facturare depinde de opţiunea importatorilor şi exportatorilor pentru încheierea contractelor de comerţ în euro. Pentru a determina cum se va dezvolta euro ca monedă de facturare se foloseşte conceptul de "rata de internaţionalizare" a unei monede. Aceasta arată dacă o monedă este folosită proporţional mai mult sau mai puţin în raport cu exporturile ţării respective. O rată mai mare (mică) decât 1 arată că mai multe (puţine) tranzacţii sunt facturate în moneda respectivă decât ar rezulta din facturarea exporturilor ţării respective. 

Tabelul 1

	Ţara
	Proporţia facturată în exporturile mondiale(%)
	Proporţia în exporturile mondiale(%)
	Internaţionalizarea
	monedei

	SUA
	48,1
	16,6
	Dolar
	2,9

	Japonia
	4.1
	10,2
	Yen
	0,4

	Germania
	2,2
	5,5
	Marca germană
	0,4

	Franţa
	0,8
	2,8 
	Franc francez
	0,3

	Olanda
	0,2
	1,0
	Gulden
	0,2

	Italia
	0,5
	2,7
	Lira italiană
	0,2

	Altele
	44,1
	61,2
	 
	 

	Total
	100,0
	100,0
	 
	 

	UEM-11
	4,7
	15,2
	Monedele UEM
	0,3


Sursa: Eurostat (1994-1997); ECU Institute (1995)

Tabelul arată că doar dolarul american are valoarea peste 1. Explicaţia este dată de faptul că dolarul îndeplineşte o importantă funcţie de vehicol, adică este des folosit ca o monedă contractuală în tranzacţii în care nu este implicată direct nici o firmă americană. Motivul principal pentru care o monedă internaţională foloseşte intens funcţia de vehicol este nivelul mic al costurilor de tranzacţie pe pieţele financiare.

Aceste costuri de tranzacţie depind de 4 factori:

1. Încrederea în valoarea monedei;

Încrederea poate fi stabilită prin stabilitatea valorii sale interne (nivelul preţurilor) şi prin stabilitatea valorii sale externe (cursul de schimb).

2. Gradul de stabilitate politică şi puterea politică internaţională a ţării care emite moneda;

3. Gradul de maturitate a pieţelor financiare;

4. Caracteristica investiţională. Aceasta se referă la opţiunea investitorului care trebuie să decidă ţinând cont de rata aşteptată a profitului şi incertitudinea privind această rată, care face ca investiţia în mai multe monede UEM să fie mai atractivă decât investiţia într-o singură monedă, euro. Acest lucru poate duce la diversificarea investiţiilor, prin deplasarea de la euro (acum sunt încă mai multe monede) către alte valute. 

Modelul "german" adoptat pentru Sistemul European la Băncilor Centrale, tendinţa către formarea unei singure pieţe europene financiare şi gradul de stabilitate politică în spaţiul euro conduc spre predicţia că euro va ocupa în scurt timp poziţia internaţională a mărcii germane.

Euro va avea (într-o perioadă de 4-5 ani), aceeaşi rată de internaţionalizare ca şi marca germană. Prin urmare, proporţia euro în facturarea exporturilor globale va creşte de la 4,7% la 6,1%, ceea ce înseamnă că se va crea o cerere suplimentară pentru euro de aproximativ 57 miliarde de dolari.

Pe termen lung (8-10 ani), problema este legată de cât de mult va creşte în continuare rolul euro ca monedă vehicul şi de facturare. Acest lucru depinde în principal de dezvoltarea determinanţilor expuşi mai sus, cel mai important fiind dezvoltarea pieţelor euro (factorul 3). Crearea UEM va determina extinderea şi adâncirea pieţelor euro. Aceasta va produce economii de scală şi costuri de tranzacţie mai mici, care vor face folosirea euro mai atractivă. O folosire internaţională mai mare a monedei euro va determina creşterea economiilor de scală, creând prin efectul bulgărului de zăpadă o amplificare a folosirii euro ca vehicul şi monedă de facturare pe seama dolarului. 

Acest scenariu optimist poate fi temperat de fenomenele de inerţie. Istoria arată că o monedă cu relevanţă internaţională nu îşi pierde cu uşurinţă poziţia (cazul lirei sterline). 

Totuşi, datorită amplificării globalizării comerţului şi noilor şi rapidelor canale de comunicaţii inerţia poate fi depăşită mai uşor decât în trecut. O estimare prudentă este că rata de internaţionalizare a euro va creşte pe termen lung până la 1,0, în timp ce, cea a dolarului va scădea în jur de 2,3. Prin urmare, proporţia euro ca monedă de facturare a exporturilor mondiale va creşte la aproximativ 15% comparativ cu 4,7% în prezent. Acest lucru va corespunde cu o creştere a cererii pentru euro pe termen lung cu aproximativ 600 miliarde dolari. 

Euro şi dolarul vor coexista ca mijloc da plată şi unitate de cont, dar se aşteaptă o divizare a zonelor de influenţă: Euro va deveni moneda principală pentru tranuacţii în Europa centrală şi de est, în timp ce dolarul va continua să domine piaţa în America Latină şi Asia.

8.1.1.2. Euro ca monedă de investiţii (portofoliu)

Succesul global al euro va fi determinat, înainte de toate, de noul său rol ca monedă de investiţie.

O analiză a situaţiei existente arată că SUA are cea mai mare piaţă de lichidităţi din lume. Piaţa obligaţiunilor are un volum în SUA de peste 12,5 trilioane de dolari, în Europa de 8,5 trilioane de dolari şi în Japonia de 5 trilioane de dolari: Piaţa obligaţiunilor europene este cu peste 1/3 mai mică decât piaţa SUA. Diferenţele, în ceea ce priveşte capitalizarea pieţei acţiunilor, sunt şi mai evidente, piaţa SUA fiind de circa 2 ori mai mare decât piaţa UE. La prima privire, situaţia nu este favorabilă pentru euro, dar această situaţie se va schimba pe termen mediu, pentru că piaţa integrată de capital euro va fi mult mai mare decât părţile sale (respectiv pieţele de capital naţionale luate împreună). Acest lucru va determina, în viitor, rolul euro ca monedă de investiţie.

Rolul euro în managementul portofoliilor va fi de asemenea dictat de cei 4 determinanţi ai costurilor de tranzacţie. Relaţia specifică dintre aceşti determinanţi şi rolul euro în managementul portofoliilor este următoarea:

1. Stabilitatea valorii interne şi externe a euro. Aceasta va fi în principal legată de măsura în care inflaţia va rămâne stabilă la un nivel jos deoarece acest lucru va determina dobânzile nominale şi riscul privind cursul de schimb, care la rândul lui va determina profitul probabil al titlurilor în euro.

2. Stabilitatea politică şi puterea politică internaţională. Aceşti factori produc încredere între investitori. În primul rând, pentru că nu vor mai fi schimbări neaşteptate ale politicilor şi în al doilea rând pentru că ţara respectivă este capabilă să influenţeze decisiv dezvoltările internaţionale.

3. Dezvoltarea pieţelor financiare în UEM. Existenţa unor pieţe largi şi lichide înseamnă că mai multe oportunităţi de investiţii adaptate la nevoile specifice ale investitorilor.

4. Caracteristica investiţională. Odată cu introducerea euro riscurile privind ratele de schimb în zona UEM vor dispare. Acest lucru înseamnă că vor fi mai puţine oportunităţi pentru diversificare în portofooliile de investiţii şi euro poate să devină un obiect de investiţie mai puţin atractiv decât fostele monede individuale. Acest lucru ar putea să limiteze cererea internaţională pentru euro.

Ţinând cont de toţi aceşti factori s-au realizat mai multe prognoze privind pendularea către euro în portofoliile internaţionale. Estimările diferă de la 350 la aproape 800 de miliarde de dolari (tabelul 2). Argumentul major în favoarea acestei schimbări în portofoliile internaţionale este dat de crearea unei pieţe euro mari şi lichide, ce este percepută ca factorul decisiv în determinarea rolului internaţional al euro.

Tabelul 2. Prognoze privind schimbarea portofoliilor în favoarea euro.

 

	Autor
	Schimbarea spre euro (în miliarde dolari)

	Thygesen(1995)
	600

	JP Morgan(1997)
	600

	Henning(1997)
	397-795

	Bergsten(1997)
	350-700

	IFO(1998)
	390-624


Sursa: IFO Schnelldienst (1998)

8.1.2. Cererea oficială pentru euro

Există două motive pentru care ţările ţin rezerve în valute străine:

· Primul motiv este legat de capacitatea de a finanţa importuri de bunuri şi servicii în cazul în care valuta necesară nu poate fi achiziţionată pe alte căi;

· Al doilea motiv este impus de politica ţării în privinţa cursului de schimb.

Poziţia iniţială a euro ca monedă de rezervă va fi determinată în principal de poziţia actuală a celor două cele mai importante monede de rezervă dintre monezile din UEM: marca germană şi francul francez. Totuşi, această rezervă trebuie corectată cu cantitatea de rezerve ţinută de băncile centrale ale ţărilor EMU, deoarece aceste rezerve vor fi convertite în euro.

În 1995 proporţia mărcii germane şi a francului francez în rezervele ţărilor din afara spaţiului euro reprezentau 11% şi respevctiv 1,2%. Dolarul domina cu 56%. La lansarea monedei unice, proporţia euro în rezervele oficiale reprezenta 12,2% adică echivalentul a 160 de miliarde de dolari.

Rata de internaţionalizare pentru cursurile de schimb (tabelul 3) arată că dolarul şi marca germană au această rată peste 1. Acest lucru se datorează faptului că atât dolarul, cât şi marca germană sunt folosite într-o măsură importantă ca valute-ancoră. În consecinţă, aceste valute sunt cele mai comercializate pe piaţa valutară (87%, respectiv 30% din totalul tranzacţiilor în 1998). Presupunând că euro va dobândi curând (în câţiva ani) cel puţin o poziţie egală cu marca germană, proporţia euro în rezervele de valută va creşte de la 12,2% la 27% (conform ratei de internaţionalizare de 1,8 a mărcii germane).

Acest lucru va crea o cerere internaţională suplimentară pentru euro de 200 miliarde dolari.

Pe termen lung, cererea internaţională pentru euro ca rezervă monetară va depinde de dezvoltarea în continuare a funcţiei sale de ancoră şi de volumul de tranzacţionare în euro. 

Se aşteaptă ca un număr în creştere de ţări din Europa centrală şi de răsărit să lege monedele lor de euro. Motivele pentru această opţiune este dat de faptul că zona UEM va reprezinta un important partener de comerţ, iar legarea de euro va permite "importarea" inflaţiei mici din zona euro, iar pe de altă parte, legarea de euro reprezintă un pas pentru eventuala aderare la zona euro.

Măsura în care euro va înlocui dolarul ca deviză de rezervă este dificil de prognozat. Inerţia joacă de multe ori un rol important în decizia privind rezervele oficiale. În plus, o mare parte a rezervelor în dolari şi a datoriei în dolari se află în mâinile Japoniei şi a altor ţări asiatice care sunt orientate relativ puternic către SUA. 

Tabelul 3. Procentul în rezervele oficiale (1995), exporturile mondiale(1997) şi ratele de internaţionalizare

	Ţara
	Procentul în rezervele oficiale globale
	Procentul în exporturile mondiale
	Deviza
	Rata de internaţionalizare

	SUA
	56,0
	16,6
	dolar
	3,5

	Japonia
	7,0
	10,2
	yen
	0,6

	Germania
	11,0*
	5,5**
	DM
	1,8

	Franţa
	1,2*
	2,8**
	franc francez
	0,4

	Alte ţări
	24,8
	64,9
	-
	 

	Total
	100,0
	100,0
	 
	 

	UEM-11
	 
	15,2
	Devizele UEM
	0,8


Sursa: Eurostat (1994-1887) şi ECU Institute (1995)

* Cifre corectate pentru a ţine cont de rezervele băncilor centrale ale ţărilor UEM în devize UEM

** Cifre corectate care ţin cont de exporturile intra-UEM

Prin urmare, se aşteaptă ca dolarul să deţină în continuare întâietatea ca deviză de rezervă, dar cedând gradual ceva din poziţia sa. Sunt estimări care prevăd că pe termen lung rata de internaţionalizare a euro va creşte la 2. Acest lucru reprezintă o creştere a părţii deţinute de euro în rezervele oficiale globale la aproximativ 30% şi va determina o cerere suplimentară pentru euro de circa 40 miliarde de dolari comparativ cu nivelul estimat a fi atins pe termen scurt.

Totuşi, la început, Uniunea monetară a redus ponderea Europei, întrucât, de la 1 ianuarie 1999, rezervele băncilor centrale în monedele naţionale ale băncilor centrale au fost convertite în euro, fără să mai fie considerate rezerve valutare străine. Acest efect iniţial a redus ponderea euro ca rezervă de monedă străină. Dar, pe termen mediu, euro va creşte în importanţă ca monedă de rezervă, în timp ce importanţa dolarului SUA va scădea. Această evoluţie are următoarele cauze:

· Euro va fi moneda celei mai importante zone economice a lumii;

· Euro va deveni monedă de intervenţie a acelor ţări care nu fac parte din primul val din uniunea monetară, dar îşi vor lega monedele lor de euro în cadrul Sistemului Monetar European II -SME II;

· Ţările din Europa centrală şi de est, care sunt asociate la UE şi vor să devină membre, îşi vor lega complet monedele de euro sau, în cel mai rău caz, mult mai puternic decât euro; 

· Pentru ţările din Asia şi America Latină, care îşi leagă monedele lor de un coş de valute străine sau utilizeză flotarea controlată în funcţie de o monedă internaţională importantă, un euro puternic va reprezenta o alternativă, aşa cum a fost marca germană într-o proporţie mai redusă.

8.2. Oferta internaţională pentru euro

Oferta de euro pe piaţa valutară internaţională va fi determinată de 2 factori:

· Emisiunea de titluri în euro pe piaţa valorilor mobiliare

· Politica monetară

8.2.1. Emisiunea de titluri în euro

Titlurile existente în devize din zona UEM se vor transforma în titluri în euro. De asemenea, noile emisiuni vor fi cotate tot în euro. Aceste dezvoltări vor crea o piaţă a titlurilor mai extinsă şi mai profundă, determinând un volum al pieţei titlurilor mai mare decât suma pieţelor individuale. Pentru sectorul privat din zona UEM acest lucru va reprezenta un potenţial amplificat pentru investitori în blocul propriei devize.

De asemenea, tendinţa de concentare a capitalurilor, prin fuziuni, poate determina o creştere a mărimii pieţei titlurilor în euro deoarece concernele mai mari vor fi mai tentate să plaseze noi emisiuni. 

Aceste dezvoltări vor produce un proces dinamic caracterizat de creşterea pieţei euro şi scăderea costurilor de tranzacţie. Economiile de scală şi reducerea în continuare a costurilor de tranzacţie vor stimula emiţătorii de titluri dinăuntrul şi dinafara zonei euro să opteze pentru euro.

8.2.2. Politica monetară a Băncii Centrale Europene

Banca Centrală Europeană poate influenţa oferta internaţională de euro atât direct, cât şi indirect. Influenţa directă se realizează prin utilizarea instrumentelor de intervenţie. Cumpărând euro pe piaţa valutară internaţională, oferta de euro scade şi invers, prin cumpărarea de euro, oferta creşte. Influenţele indirecte provin din controlul asupra ratei dobânzii pe termen scurt via instrumentele pieţei monetare. Când rata pe termen scurt este micşorată, investiţiile în depozitele euro vor fi mai puţin atractive şi în felul acesta oferta de euro pe pieţele valutare internaţionale va creşte. De asemenea, o reducere a ratei dobânzii poate stimula activitatea economică şi prin urmare a importurile în zona UEM. Acest lucru va conduce la o anumită creştere a ofertei de euro.

9. Evoluţia euro după lansarea sa

9.1. Introducerea euro la 1 ianuarie 1999

La 1 ianuarie 1999, Consiliul de Miniştri de Finanţe şi ai Economiei (ECOFIN), la propunerea Comisiei Europene şi după consultarea BCE, au stabilit cursurile de schimb fixe, irevocabile, dintre monedele ţărilor membre şi dintre acestea şi euro, acest moment fiind apreciat a fi momentul crucial în procesul creării uniunii monetare. Tot la 1 ianuarie 1999 a avut loc şi transferarea responsabilităţilor politicii monetare de la băncile centrale naţionale la BCE. Conversia de la monedele naţionale în euro s-a făcut prin intermediul ECU. 1 ECU=1 euro, iar ECU a încetat să mai existe.

ECU a fost monedă de cont, stabilită pe baza unui coş de valute a 12 ţări europene, din cele 15 membre ale UE. Ponderea fiecărei monede în cadrul coşului a reflectat puterea economică a ţării respective. Schema de pondere s-a bazat pe decizii politice şi, conform art. 109 g din Tratatul UE, aceasta nu a mai putut fi schimbată după anul 1994. De aceea, monedele Suediei, Austriei şi Finlandei, care au intrat în UE în 1995 şi 1996, nu au fost incluse în coşul ECU.

Componenţa ECU a fost următoarea:

	Germania
	DM
	0,6242

	Marea Britanie
	Lira sterlină
	0,08784

	Franţa 
	Francul francez
	1,332

	Italia
	Lira italiană
	151,8

	Olanda
	Guldenul olandez
	0,2198

	Belgia
	Francul belgian
	3,301

	Luxemburg
	Francul luxemburghez
	0,13

	Danemarca
	Coroana daneză
	0,1976

	Irlanda
	Lira irlandeză
	0,008552

	Grecia
	Drahma grecească
	1,44

	Spania
	Peseta spaniolă
	6,885

	Portugalia
	Escudo portughez
	1,393


Prin urmare, coşul ECU a conţinut nu numai monede ale ţărilor care vor face din uniunea monetară, dar şi monedele unor ţări care nu vor utiliza euro începând cu 1 ianuarie 1999 (Marea Britanie, Danemarca, Grecia) şi care au continuat să fluctueze în tot cursul anului 1998. 

Întrucât, însă, aceste monede au făcut parte din ECU, fluctuaţiile cursurilor lor de schimb au modificat contravaloarea ECU exprimată, de exemplu, în DM. Lira sterlină a avut din acest punct de vedere rolul cel mai important, întrucât, în coşul ECU, ponderea lirei sterline era de 13,4%, a coroanei daneze de 2,6% şi a drahmei greceşti de 0,4%. Dacă lira sterlină se deprecia faţă de DM, atunci lira sterlină se deprecia şi faţă de ECU, chiar dacă într-o măsură mai redusă. Interpretată invers, înseamna o aprecire a DM în raport cu ECU. Prin urmare, atât cursurile DM/ECU, cât şi DM/euro au depins într-o mare măsură de cursul DM/lira sterlină de la sfârşitul anului 1998.

A fost posibil ca, în aceste condiţii, o ţară membră a UME să fie dezavantajată de stabilirea irevocabilă a nivelului cursurilor de schimb la 1 ianuarie 1999 şi astfel să-i fie afectată competitivitatea externă? Nu, întrucât, toate condiţiile rămânând nemodificate, o apreciere a lirei sterline însemna o depreciere a tuturor celorlalte monede ECU, întrucât cursurile bilaterale de schimb între ţările SME şi între ele şi ţări terţe erau deja cunoscute de la 1 mai 1998 şi rămâneau neschimbate.

Anunţul prealabil al cursurilor de schimb bilaterale încă din mai 1998 a avut ca scop o calmare a pieţelor valutare în perioada critică dintre mai şi decembrie 1998. Conform articolului 109 (4) al Tratatului de la Maastricht, conversia monedelor naţionale în ECU nu trebuie să schimbe valoarea externă a ECU:

Utilizarea cursurilor de schimb centrale ale SME nu înseamnă că DM, spre exemplu, a fost transformată în euro la cursul central al ECU. Cursul DM/euro a rămas necunoscut până la 31 decembrie 1998, deoarece coşul ECU a conţinut monede care nu au trecut la euro în 1999.

La 31 decembrie 1998, la ora 11.30 toate băncile centrale ale Uniunii Europene au comunicat, într-o conferinţă telefonică, cursurile de schimb ale monedelor lor faţă de dolarul SUA. Cursurile au fost communicate de către banca centrală din Belgia către Comisia Europeană, care, pe baza acestor date, a stabilit valoarea ECU în raport cu dolarul SUA (cursurile de calculare a ECU sunt cele stabilite la începutul lunii mai, respectiv cursurile de schimb centrale din Sistemul Monetar European). 1 ECU=1 euro.

Cursul de schimb între dolarul SUA şi ECU a fost multiplicat cu cursul de schimb al monedelor naţionale în raport cu dolarul SUA. Astfel, au rezultat cursurile monedelor celor 11 faţă de euro, pe care Comisia Europeană le-a comunicat Consiliului Miniştrilor de Finanţe sau ai Economiei din ţările UE (ECOFIN). ECOFIN, după comunicarea cursurilor bilaterale între monedele europene şi euro către băncile centrale europene, au anunţat, la ora 13,00 aceste cursuri, iar apoi au fost făcute publice prin mijloacele electronice şi tipărite.

Cursurile de schimb între monedele uniunii monetare şi euro, care s-au stabilit la 1 ianuarie 1999, vor rămâne irevocabile şi nemodificate pe întreaga perioadă, când cele 2 monede (cea naţională şi euro) vor fi folosite ca mijloc de plată, respectiv de la 1 ianuarie 1999 la 30 iunie 2002, cel mai târziu.

La 1 ianuarie 1999 au intrat în vigoare următoarele cursuri irevocabile de conversie pentru 1 euro:

40,3399 franci belgieni

1,95583 DM

166,386 pesetas

0,787564 lire irlandeze

6,55957 franci francezi

1936,27 lire italiene

2,20371 guldeni olandezi

13, 7603 şilingi austrieci

200,482 escudos portughezi

5,94573 mărci finlandeze

40,3399 franci luxemburghezi

Cotaţia pentru 1 euro a fost de 1,17 dolari SUA.

Stabilirea cursurilor de schimb fixe între monedele naţionale şi euro nu are nimic de a face cu o reformă monetară.

Dacă s-a stabilit, de exemplu, cursul 1 euro egal cu 1,95583 DM, acesta este un calcul aritmetic, care nu afectează puterea de cumpărare, pentru că în acelaşi raport se transformă şi veniturile şi cheltuielile. Se modifică, aşadar, cifrele şi nu valoarea monedei. Nimeni nu pierde bani şi nimeni nu câştigă. Hârtiile de valoare nu-şi modifică nivelul dobânzilor convenit, decât că, după 2002, odată cu introducerea în circulaţie a euro, acestea vor fi plătite în euro şi nu în moneda naţională. La fel va fi şi în cazul asigurărilor de viaţă.

9.2. Utilizarea euro

Art 109(4) al Tratatului de la Maastricht prevede existenţa unei perioade de tranziţie în vederea utilizării euro.

Scenariul adoptat la Madrid în decembrie 1995, prevede trei etape principale pentru trecerea la moneda euro:

· Etapa I, 1996-1999: colectarea de date, de la guvernele ţărilor implicate şi de la diverşi utilizatori de monede, referitoare la oportunităţile oferite de trecerea la moneda unică euro;

· Etapa a-II-a 1999-2001: utilizarea euro sub formă de monedă scriptică, pentru plăţi non-cash, în mod opţional, conform principiului "nici obligaţie, nici interdicţie" (“no obligation, no prohibition”);

· Etapa a-III-a, începând din ianuarie 2002: monedele şi bancnotele naţionale vor fi înlocuite, în mod obligatoriu, cu monedele şi bancnotele euro.

În atapa a-II-a, de la 1 ianuairie 1999 până la 31 decembrie 2001, euro va fi utilizat ca monedă de depozit, respectiv pentru plăţi non-cash (plăţi care nu se fac în numerar). Consumatorii pot utiliza fie euro, pentru plăţi prin cecuri, carduri bancare, transferuri bancare, fie moneda lor naţională.

Introducerea euro nu permite părţilor contractante să modifice sau să anuleze unilateral contractele (principiul continuităţii contractelor). Plăţile trebuie făcute, de regulă, în moneda indicată în contract. De exemplu, dacă cineva decide, spre exemplu, în vara anului 1999 să-şi cumpere o maşină şi preţul de achiziţie a fost stabilit în DM, contractul îl obligă pe cumpărător să plătească în acea monedă. Totuşi, dacă cumpărătorul plăteşte prin cec sau transfer bancar, el poate, de asemenea, să folosească euro.

Începând din 1999, obligaţiunile publice negociabile vor fi emise numai în euro. Spre deosebire de aceasta, conversia unei datorii publice mai vechi poate avea loc într-o monedă la alegerea ţării respective.

BCE va efectua operaţiuni băneşti /monetare numai în euro. 

În ţările uniunii monetare obligaţiunile şi acţiunile nu vor mai fi cotate la burse decât în euro, acesta fiind unul din mecanismele prin care se testează credibilitatea monedei unice. 

Unele ţări au reglementat procesul de tranziţie şi la nivelul ţării. Astfel, în Germania a fost adoptată legea introducerii euro. Guvernul federal îşi va acoperi datoria publică, începând cu 1999, în euro. Bursele de valori din Germania vor fi capabile să coteze preţurile în DM şi euro. Firmele pot deja, începând cu 1999, să-şi ţină contabilitatea, bilanţul şi capitalul firmei şi să folosească, ca monedă de contract, euro, când încheie noi afaceri.

Prin urmare, ca monedă de depozit, euro şi monedele naţionale vor coexista timp de trei ani. În această perioadă, rolul euro în sectorul privat va depinde de preferinţele oamenilor de afaceri şi consumatorilor. 

9.3. Introducerea noilor bancnote şi monede în circulaţie

În etapa a-III-a, de la 1 ianuarie 2002, bancnotele şi monedele euro vor începe să fie folosite, în timp ce bancnotele şi monedele naţionale vor fi retrase din circulaţie până la 30 iunie 2002, cel târziu. După această dată va fi utilizat doar euro. Durata perioadei în care bancnotele şi monedele euro vor circula concomitent cu cele naţionale este o problemă nerezolvată definitiv. Pentru a reduce costurile legate de existenţa unei pieţe cu preţuri duale, reprezentanţii sectorului de desfacere cu amănuntul sunt pentru adoptarea unei perioade cât mai scurte posibil (o soluţie bing/bang). Totuşi, conversia automatelor de bani şi problemele logistice ale înlocuirii monedelor şi bancnotelor naţionale constituie un argument în favoarea unei treceri mai lente. Specialiştii de la Dresdner Bank apreciază a fi mai realistă o perioadă de două luni. 

Guvernatorii băncilor centrale din UE au ales deja desenul şi denumirea noilor bancnote. Motivele desenelor – ferestre, drumuri şi poduri – sunt alese din diferite perioade din istoria arhitecturii europene: antichitate, romantism, perioada gotică, renaştere, baroc, arhitectura modernă a secolului XX. Ele simbolizează deschidere şi cooperare în Europa. Alături de denumirea euro, bancnotele vor avea imprimate iniţialele BCE în 5 limbi diferite (BCE, BCE, EZB, EKT, EKP) şi 12 stele – simbolul UE. Bancnotele vor avea cam aceeaşi mărime cu DM (bancnota euro va fi puţin mai mică decât bancnota de 1000 DM). Bancnotele vor fi 5,10, 20, 50, 100, 200, şi 500 euro.

Monedele vor fi 1,2, 5, 10, 20 şi 50 cenţi şi de 1şi 2 euro.

Pe partea comună tuturor monedelor, piesele de 1, 2 şi 5 cenţi vor ilustra Europa, ca parte a globului pământesc, piesele de 10, 20 şi 50 cenţi vor arăta UE împărţită pe ţări, iar monedele de 1şi 2 euro, realizate în 2 culori, arată UE, fără a trasa graniţele ţărilor componente. Întrucât monedele vor avea şi o parte naţională, vor fi 120 de monede diferite în UE. Toate monedele sunt rotunde, dar vor fi crestate diferit pe margini. Pe lângă tema naţională, partea naţională a monedei trebuie să includă 12 stele, însemnul unitar, ţara şi anul de emisie.

9.4. Evoluţia cursului de schimb euro/dolar

La startul UEM în 1999, majoritatea analiştilor se aştepau ca euro să se aprecieze în raport cu dolarul. Existau mai multe motive sprijinind aceste aşteptări, dar două elemente erau comune în exprimarea punctelor de vedere:

Primul era legat de încrederea BCE de a conduce o politică independentă aşa cum este descris în mandatul ei instituţional. Nimeni nu prezicea o schimbare în politica monetară în Europa, care ar fi putut compromite inflaţia joasă şi disciplina monetară.

Al doilea element presupune că ritmul de creştere economică a Europei va egala şi probabil va depăşi ritmul de creştere în SUA. 

Primul element nu s-a dovedit greşit. Nu exista nici o probă că slaba valoare externă a euro ar reflecta actuala sau viitoarea diferenţă între ratele inflaţiei în SUA şi Europa. De asemenea, există o încredere deplină în abilitatea UEM şi a instituţiilor ei monetare de a garanta stabilitatea preţului. 

În ceea ce priveşte al doilea element predicţia nu s-a îndeplinit. Prezenţa diferenţialului creşterii Europa-SUA arată că există a strânsă legătură între ritmurile creşterilor relative între SUA şi Europa şi valoarea externă slabă a euro. Cei mai mulţi analişti consideră că deprecierea accentuată a euro în 18 luni (circa 25%) după lansare este determinată de super-performanţa economiei SUA relativ cu cea a Europei în ansamblu.

Există alte interpretări ale deprecierii euro în raport cu dolarul.

· Percepţia greşită a pieţelor privind indicatorii fundamentali care reflectă optimism excesiv în SUA şi o îngrijorare excesivă privind problemele structurale în Europa;

· Ritmul lent cu care guvernele europene implementează reformele fiscale, precum şi cele privind protecţia socială şi piaţa muncii;

· Slabiciunea euro reflectă puterea bursei de capital din SUA, produsă de anticipările privind creşterea viitoare;

· Incertitudinea privind evoluţia aranjamentelor politice şi instuţionale în Europa, precum şi a capacităţii instituţiilor europene de face faţă posibilelor tensiuni politice şi economice.

Pe de altă parte, în 1998, mulţi analişti au prezis că oportunităţile de investiţii în nou creata economie euro va genera un substanţial flux de capital – un scenariu care ar fi condus la o monedă puternică şi ar fi necesitat o politică monetară mai strânsă.

Această aşteptare a influxului de capital nu s-a materializat. Mai mult, investiţiile străine şi investiţiile de portofoliu făcute de europeni în străinătate, deja mari în 1998, au crescut în continuare în 1999 şi 2000.

Oricum, în prezent, predomină opinia că euro este subevaluat în raport cu dolarul (Milton Friedman consideră, de exemplu, că euro este cu 25% subevaluat faţă de dolarul american).

10. Ţările candidate şi euro

10.1. Aderarea la UEM - convergeţa nominală şi reală

O primă întrebare este legată de momentul când cele mai avansate ţări candidate se vor alătura etapei a treia a UEM. Acest lucru depinde de 2 factori: eligibilitatea ţărilor candidate pentru UEM şi nivelul de dezvoltare economică.

În ceea ce priveşte eligibilitatea pentru UEM, momentul primei lărgiri a UE este decisiv, pentru că apartenenţa la UE este o precondiţie de alăturare la faza a treia a UEM.

Pentru a se califica pntru zona euro, o ţară trebuie să îndeplinească criteriile de convergenţă. Criteriul privind cursul de schimb necesită participarea ţării timp de 2 ani la mecanismul cursului de schimb al Sistemului Monetar European - SME (marje de fluctuaţie), fără a iniţia vreo devalorizare. Deoarece apartenenţa la UE este o precondiţie pentru a participa la SME, o ţară poate, teoretic, din punct de vedere al eligibilităţii, să se alăture UEM la cel puţin 2 ani de la accederea la UE.

Gradul de pregătire economică pentru calificarea la UEM este asociat cu îndeplinirea criteriilor de convergenţă.

Dinamica convergenţei depinde în primul rând de politicile economice de reformă pe care ţările candidate le vor urmări în anii următori, dar de asemenea de condiţiile externe, în particular, de poziţia pe care UE o va lua vis-ŕ-vis de aceste ţări. În ultimii ani, ţările cele mai avansare din punct de vedere economic, au realizat progrese însemnate în ceea ce priveşte stabilitatea macroeconomică. Mai concret, în special convergenţa fiscală se află într-o etapă relativ avansată, în timp ce convergenţa monetară este considerabil întârziată.

Privind în perspectivă, progresul în continuare pe frontul convergenţei depinde de câţiva factori. 

În domeniul fiscal, principala provocare va fi asigurarea durabilităţii realizărilor obţinute până acum. Va fi dificil de realizat în continuare o micşorare semnificativă a inflaţiei ţinând cont de aşteptările inflaţioniste legate de persistenţa câtorva elemente care pot crea inflaţia, determinată fie de costuri, fie de gestionarea monetară a fluxurilor de capital spre aceste ţări. Mai mult decât atât, presiunile inflaţioniste se vor putea intensifica dacă deficitele comerciale şi de cont curent ale ţărilor candidate se vor dovedi nesustenabile.

Totuşi, progresul pe frontul inflaţiei va fi un factor decisiv pentru perspectivele unei ţări de a se deplasa spre dobânzi mici pe termen lung şi pentru capacitatea lor de a satisface criteriile privind cursul de schimb. Pentru a alinia dobânzile pe termen lung cu reperele criteriilor de la Maastricht, va fi nevoie ca procesul general de convergenţă al fiecărei ţări să fie perceput ca sustenabil. În ceea ce priveşte cursul de schimb, ţările candidate vor avea nevoie, probabil, de un anumit grad de flexibilitate nominală în anii următori, pentru a putea face faţă variaţiilor fluxurilor comerciale şi de capital. În plus, pentru ţările în care se produce o apreciere în termeni reali a cursurilor lor de schimb, îndeplinirea simultană a criteriilor lergate de inflaţie şi cursul de schimb poate crea o dilemă privind politicile alese.

Campania pentru convergenţă depinde de calendarul lărgirii UE. Convergenţa va fi probabil mai rapidă în cazul scenariului optimist (prima lărgire în 2003) şi mai lentă în cazul scenariului pesimist (prima lărgire după 2005). 

În cazul unor politici adecvate economice şi structurale şi în absenţa unor şocuri negative, criteriile fiscale ar putea fi îndeplinite în următorii 3 ani pentru ţările cele mai avansate, deci până la data preconizată, în scenariul optimist, pentru prima lărgire a UE. În ceea ce priveşte criteriile monetare, perspectiva îndeplinirii lor pare mult mai îndepărtată şi acestea nu vor putea fi îndeplinite mai devreme de 7-8 ani.

Majoritatea economiştilor implicaţi în studiile privitoare la şansele introducerii euro în ţările care se vor alătura în viitorul apropiat la UE, încearcă să prevadă diferenţa în timp între intrarea în UE şi în UEM. 

Este de remarcat că criteriile de accedere la UE, aşa cum au fost definite de Consiliul European de la Copenhaga (1993) şi criteriile de convergenţă de la Maastricht constituie două seturi foarte diferite de repere.

Criteriile de la Copenhaga

· Instituţii stabile care garanteză democraţia, supremaţia legii, drepturile omului şi protecţia minorităţilor;

· Existenţa unei economii de piaţă funcţionale ca şi a capacitţăţii de a face faţă presiunilor competitive şi forţelor pieţii din cadrul Uniunii;

· Capacitatea de a prelua obigaţiile care derivă din calitatea de membru, incluzând aderarea la ţelurile uniunii politice, economice şi monetare.

Dacă criteriile de la Maastricht se concentrează pe convergenţa nominală, criteriile economice de accedere la UE se referă în special la chestiuni instituţionale şi legislative, precum şi la convergenţa în termeni reali (în particular, la competitivitate). Conform criteriilor de la Copenhaga, ţările candidate trebuie să împărtăşească valorile UEM, dar ele nu sunt obligate să fie măcar în apropierea criteriilor de la Maastricht, în momentul accederii la UE.

Dacă o ţară va încerca să satisfacă ambele tipuri de criterii simultan, aceasta ar putea conduce la politici inconsecvente. Acest lucru este cu atât mai adevărat în cazul unei lărgiri timpurii a UE. În acest caz, abordarea rapidă a criteriilor financiare şi monetare poate să se dovedească o strategie greşită din mai multe motive:

· Poate împiedica procesul de apropiere;

· Poate distrage atenţia guvernanţilor de la provocarea cea mai importantă şi anume eliminarea slăbiciunilor structurale şi/sau poate conduce la tentaţia de a amâna reformele structurale (şi măsurile de liberalizare) care ar avea efecte negative asupra indicatorilor financiari pe termen scurt, dar care sunt foarte importanţi pentru durabilitatea poziţiei macroeconomice pe termen mediu şi lung;

· Poate conduce la o pierdere de competitivitate.

Toate acestea pot în cele din urmă conduce la amânarea atingerii obiectivului numărul unu al accederii la UE şi de aceea nu este recomandabil pentru ţările candidate să urmeze politici care să acorde atenţie prioritară convergenţei nominale.

10.2. Consecinţele economice pentru ţările candidate

Evaluările privind consecinţele economice ale UEM arată un considerabil grad de divergenţă. Principalele efecte ale UEM pentru o ţară care se alătură zonei euro sunt: costuri de tranzacţie reduse, costuri mai mici pentru serviciile financiare, efecte pozitive care rezultă din stabilitatea cursurilor de schimb, deşi cuplate cu costuri de ajustare substanţiale pentru ţările cu devize slabe şi în final efecte dinamice privind creşterea economică.

· Reducerea costurilor de tranzacţie: Costurile de tranzacţie sunt în general mari în ţările mici şi mai puţin dezvoltate şi în ţările ale căror devize nu sunt folosite mult în tranzacţiile intra-europene. În prezent costurile de tranzacţie sunt la nivele înalte chiar în ţările candidate mai avansate. Odată cu avansul tranziţiei spre economia de piaţă, costurile se vor reduce. Prin alăturarea la zona euro ţările din Europa centrală şi de răsărit ar putea reduce în mod semnificativ costurile de tranzacţie cu câştiguri tangibile în ceea ce priveşte bunăstarea.

· Competiţia intensificată în sectorul bancar dintr-o ţară, ca o consecinţă a alăturării la zona euro ar putea conduce la o scădere a ratelor dobânzilor care, la rândul lor, ar stimula investiţiile şi creşterea economică. Predicţia privind scăderea ratelor dobânzilor este dificilă chiar pentu ţările Uniunii şi practic imposibilă pentru ţările candidate. Tot ceea ce se poate spune este că impactul va fi influenţat de ceea ce va fi fost realizat în domeniul reformei şi competiţiei în sectorul financiar la momentul alăturării la zona euro.

· Prin fixarea irevocabilă a cursurilor de schimb, uniunea monetară se va despărţi de turbulenţele provocate de cursurile diferite, turbulenţe care provocau pierderi în ceea ce priveşte creşterea economică în chiar ţările europene cu devize puternice. Pe de altă parte, renunţarea la instrumentul cursului de schimb va face ca ţările cu devize slabe să parcurgă un foarte important proces de ajustare care va avea un impact negativ tangibil asupra creşterii economice pentru mai mulţi ani. Este dificil de estimat mărimea acestor costuri de ajustare deoarece nu se cunoaşte cât de active vor fi ţările candidate în folosirea instrumentului cursului de schimb în anii care vor preceda alăturarea la zona euro. Pentru a facilita şi a accelara ajustarea şi a-i micşora costurile, va fi important pentru ţările candidate să dezvolte un cadru instituţional şi un set de proceduri care să asigure o flexibilitate a salariilor reale. Coordonarea corespunzătoare a politicilor macroeconomice va avea, de asemenea, efecte benefice.

· Dincolo de aceste trei efecte statice, uniunea monetară va avea efecte dinamice privind creşterea economică, doarece va crea un cadru pentru o acumulare mai mare şi o alocarea mai eficientă a capitalului fix.

Într-o persepectivă pe termen lung, efectele dinamice sunt cele mai importante, sugerând a contribuţie pozitivă pentru creştere economică în întreaga zonă euro. 

Pe termen scurt şi mediu, însă, pentru ţările cu devize slabe, costurile de ajustare vor anula sau chiar depăşi câştigurile care provin din reducerea costurilor de tranzacţie şi micşorarea ratelor dobânzilor.

Alte aspecte care vor influenţa performanţa economică a ţărilor din Europa centrală şi de est, legate de alăturarea la UEM, sunt:

· Determinarea ratelor de conversie dintre devizele ţărilor în tranziţie şi euro;

· Problema expunerii ţărilor din Europa centrală şi de est la şocurile asimetrice (şi a costurilor de ajustare legate de acestea) şi a mecanismelor de ajustare pe care aceste ţări le vor avea la dispoziţie pentru a diminua efectele negative ale acestor şocuri. Deoarece mişcarea transfrontalieră a forţei de muncă nu pare a fi foarte pronunţată în ţările din centrul şi estul Europei şi, oricum, acest tip de ajustare nu ar fi nicidecum agreat de ţările occidentale, singurul răspuns rezonabil rămâne crearea unui mecanism corespunzător de formare a salariilor. Prin urmare mecanismul de determinare a salariilor ar putea ajuta la reducerea costurile de ajustare pe două căi, odată în ceea ce priveşte costurile iniţiale care rezultă din stabilitatea cursului de schimb şi costurile relative la potenţialele şocuri asimetrice.

În stadiul actual de preaderare la UE, ţările candidate ar trebui să se concentreze asupra pregătirii pentru accederea la UE. În termeni generali, acest lucru ar însemna:

1. Realizarea în continuare a unui progres privind stabilizarea, dar fără o concentrare excesivă pe convergenţa nominală. În această etapă a preaderării, criteriile de convergenţă de la Maastricht ar trebui văzute ca puncte de referinţă pe termen mediu şi lung pentru politici economice orientate spre stabilizare, dar nu ca ţinte pe termen scurt;

2. Ţinând cont de criteriile de la Copenhaga, eforturile de convergenţă ar trebui să se concentreze asupra convergenţei reale şi legislative. 

· În ceea ce priveşte convergenţa reală, competiţia trebuie să fie principala preocupare. În acest context sunt necesare următoarele reforme: (1) reforma întreprinderilor şi a sistemului bancar; (2) implementarea angajamentelor privind liberalizarea comerţului din cadrul acordurilor de asociere şi în cadrul CEFTA; (3) aderarea deplină la politica Uniunii privind competiţia şi standardele referitoare la controlul ajutorului de stat; (4) liberalizarea serviciilor transfrontaliere şi a mişcărilor de capital; (5) îmbunătăţirea determinării salariilor şi a flexibilităţii; (6) folosirea uneori a instrumentului cursului de schimb, dacă este necesar.

· În ceea ce priveşte convergenţa legislativă, care este de asemenea esenţială pentru a intra în UE, nu trebuie înţeleasă doar ca o chestiune tehnică şi un îngust exerciţiu juridic. Ea are de asemenea o dimensiune instituţională.

Predicţiile privind aderarea la UEM a ţărilor candidate diferă. Estimarea cea mai frecventă arată ca după puţini ani de la intarea în UE, noile ţări comuniatre vor fi capabile să pătrundă şi în zona euro. Există un optimism exagerat în rândul ţărilor mai avansate ca Polonia, Ungaria sau Slovenia, iar problema aproape că nu apare pe agenda dezbaterilor în ţările mai puţin evoluate ca România şi Bulgaria. Un sondaj realizat între comercianţii de pe pieţele valutare, realizat în 1997, arăta că intrarea celor mai avansate ţări în UEM nu se va produce înainte de anul 2010.

